Youtuberrez eta bloggerrez baina haratagoko lan merkatua | begiradak | GAUR8\nRosa Arruabarrena Santos\nDonostiako EHUko Informatika Fakultateko irakasle eta ikerlaria\nYoutuberrez eta bloggerrez baina haratagoko lan merkatua\nDuela hilabete 2017ko Mobile World Congress kongresua ospatu da Bartzelonan. 108.000 partaide igaro dira kongresu erraldoitik eta 2.200 enpresek azaldu dituzte euren produktu teknologikoak eta garapenak. Egia esan, mugikorren inguruko azken berriak baino, teknologian egun edota etorkizun oso hurbilean emango diren berriak entzuteko aukera bikaina izan da. Beste maila apalago batean, Gipuzkoa Encounterra ospatu da duela egun gutxi. Honetan, bisitari eta partaide aktibo artean ia 3.000 pertsona bertaratu dira, baina, aipagarriena, partaideen sarrerak 15 segundotan agortu zirela izan da. Zer gertatzen ari da? Zergatik lehiatzen dira enpresak euren standak horrelako topaketetan egoteko? Erantzuna da, laburki esanda, iraultza digital-teknologikoaren ondorioz, enpresek adituen premia dutela.\nBai enpresen eraldaketa digitalak, bai ezagutza –eta trebetasun– teknikoen areagotzearen garrantziak, bai gizartearen behar berriek ere, denek, lan merkatuaren itxura erabat aldatu dute. Eta egoera berriko beharrak asetzeko profil berritzaileak dituzten profesional oso gaituak behar dira, hainbat arlotako ezagutzak menperatzen dituztenak eta mundu digitalean ezin hobeki nabigatzen dakitenak. Gaur egun, adibidez, arkeologo digitalak –erabiltzaileen aztarna digitalaren kudeatzaileak– edota hazkuntza hackerrak –enpresaren edota markaren marketinaren dimentsio berri batean dihardutenak– dira enpresariek euren langileen artean izan nahi dituzten profesionalak. Hona hemen jarraian, egoera berri horretako zenbait profesio disruptibo, noski youtuberretatik edota blogerretarik haratagokoak:\nArkeologo digitala: Arrasto digitala da bai enpresek bai profesionalek zaindu behar duten ezaugarrietako bat, sarean uzten diren arrastoek definitzen baikaituzte. Eta, hain zuzen ere, agertoki berri horretan funtsezko papera jokatzen dute arkeologo digitalek. Adituok partikularrekin eta enpresekin lan egiten dute, Interneten dauden bezero horien irudia kaltetzen duten edukiak ezabatuz. Informazioaren teknologiaren erabilpenean adituak dira, eta informatikako zein lege arloko ezaguerak dituzte.\nZibersegurtasunean aditua: Iraultza digitalaren ondorioz enpresek eta partikularrek informazio pribatu asko formatu elektronikoan dute, hodeian ala ez, saretik atzigarri. Ondorioz, edozein erakundetan zibersegutasunean adituak behar dira; hau da, informatika, komunikazio eta lege arloko gaiak besteak beste menperatzen dituzten espezialistak.\nDrone-pilotuak: Drone-teknologia hainbat sektoretan aplikagarria dela eta, drone-merkatuak proiekzio handia du gaur egun. Tramankuluok pilotatzeko AESAk homologatutako ikastaro bat egin behar da. Profesional erakargarrienak dira software garatzaileak eta droneek biltzen dituzten datuetatik ondorioak lor ditzaketenak. Hori horrela, nekazaritza, garraio eta azpiegitura sektoreetan aukera handia dago filmazio, argazkigintza, zaintza edota fumigazio lanak egiteko.\nHazkuntza hackerra («Growth hacker»): Profil ia ezezaguna izanik, start up edo enpresa berriek gehien eskatzen dutenen artean dago uneotan. Profesional hau marketin arloan aditua da eta soluzio teknologikoak ezartzen ditu enpresaren biraltasuna handitu, eta, hortaz, enpresaren posizionamendua web nabigatzaileetan hobetzeko. Helburua markaren irudia bultzatzea da, erreminta berriak ustiatuz etekinak maximizatzeko. Hots, irrati, prentsa eta telebista bidezko komertzializazioren irtenbide alternatiboa da kostu merkeagoan. Horretarako, profesional honek marketina, erabilgarritasuna, soziologia, erabiltzailearen psikologia, produktuaren garapena eta bihurketarako optimizazioa menperatu behar ditu.\nErlazio birtualen arduraduna: Gaur egun erakundeak Internetera konektaturik dihardute, eta, ondorioz, lan kooperatiboak edota sareko lanak pisua hartuz doaz. Hori horrela, erakundeetako langileria eratzeko modua aldatu egin da. Erlazio birtualetako arduradunak giza baliabideetan adituak dira, eta talde berriak osatuz enpresaren eta bere langileriaren on line identitatea lantzen dute. Espezialista hauek teknologia menperatu behar dute, eta berau pertsonen kudeaketan aplikatzeko gai izan behar dira. •


Arazoak bidaia konbinatuetan | Consumer\nArazoak bidaia konbinatuetan\nPublizitate-mezuak eta informazio-katalogoak lotesleak dira bidaia-agentziarentzat, eta haietan iragarritakoa eska dezake kontsumitzaileak.\nBidaia konbinatua hiru elementu hauetako bik osatzen dute: garraioa, ostatua eta aurrekoen osagarri ez diren beste zerbitzu batzuk. Bidaia prezio globalean eskaini behar da, eta prestazioak 24 ordutik gorakoa izan behar du, edo gau bateko egonaldia.\nBidaia horietan sortzen diren arazoen ezaugarri komuna da gatazkak kontratua egin den tokitik urrun sortzen direla. Beraz, bidaiariarentzat arraroa izan ohi den leku batek esan nahi du ondo informatu beharko dela erreklamazioa egiteko helbideetatik, telefonoetatik eta leku erabilgarrietatik bidaiatu aurretik. Beste arazo batzuk ere ohikoak dira:\nPublizitatea: Hori erabakigarria izaten da bidaia konbinatu bat aukeratzeko orduan. Kontsumitzaile gisa, jakin behar da publizitate-mezuak lotesleak direla bidaia-agentziarentzat, eta bidaiariari eskatu behar zaio iragarritakoa. Gauza bera esan daiteke informazio-katalogoei buruz ere. Publizitate horretan gertatzen diren aldaketek kontratua sinatu aurretik idatziz jakinarazi badute eta idatziz onartu bada bakarrik izanen dute eragina.\nKontratua: Idatziz egin behar da eta behar den informazio guztia bildu behar du, eta kontsumitzaileak kopia bat jasotzeko eskubidea du. Besteak beste, hauek jaso behar ditu kontratuak: helburua; garraiobideak; irteera- eta iriste-data eta -orduak; ostatu-mota eta -kategoria; bidaia antolatzeko behar den gutxieneko pertsona-kopurua; prezioa; ordainketa-motak; erreklamatzeko epeak, etab.\nAldaketak: Edozein aldaketa bidaiaren irteera baino lehen egin behar da, eta bidaiariak idatziz onartu behar ditu. Bestela, kontratua penalizaziorik gabe suntsiarazi ahal izango da (ordaindutakoa itzultzeko eskatuz edo bidaia baliokide bat eginez), edo aldaketa eta prezioan duen eragina onartu. Aldaketak noiz gertatzen diren, kalte-ordaina jasotzeko eskubidea izanen da.\nardura bidaia antolatuak erreklamatu


Ipar-esteribarrera - Wikipedia, entziklopedia askea.\nIpar-esteribarrera hegoaldeko goi nafarreraren azpieuskalki bat da. Esteribarko Eugin eta Iragin hiztunak geratzen dira. Hala ere, heldu gehienek ez diete seme-alabei horrela mintzatzen irakatsi.\n1.4.1 Izan aditza (ukan)\n1.4.2 Jakin aditza\n1.4.3 Egon aditza\nGaur egungo euskalki gehienetan bezala, hatxe letrak antzinako euskarako ahoskera hasperenduna galdua du Esteribarren ere, eta ahoskabea da gaur egun.\nNafarroako eta Iparraldeko beste hainbat tokitan bezala, heldu aditzaren forma burutuak erabiltzen dira etorri aditzaren forma trinkoen ordez: e(i)ldu de («heldu da, (ba)dator»), menditik eildu zenai man zi(zki/ti)oten zaku (g)oiek («menditik zetorrenari eman zi(zki)oten zaku horiek»).\nOhiko hitzak: erran, erdetxi (erdietsi), iretzarri (iratzarri), altzine (aitzina, aurrera), gi(b)ela (gibelera, atzera), kazkarabarra (kazkabarra), tzitzorra (txingorra), ortots (ostots), goibel (hodei), bere gisen (bere gisan), atzendu (ahaztu), ja ere ez (ezer ere ez), deus (ezer), aunitz (anitz), bat eginik gelditu (zur eta lur geratu), iharduki (hitz egin), atxune (osina), jostatu, gorki edo lazki (oso), arrunt (erabat, oso), paratu (ipini), jarri (eseri)...\nEtorkizuneko adizkiak eratzeko, forma burutuan -tu hartzen duten aditzetan, -ko atzizkia erabiltzen da, eta aditz ohiari -tiko atzizkia eransten zaio: hartiku du, sortiko du, hoztiko du...\nGainerako aditzetan (Nafarroako eta Iparraldeko beste hainbat euskal hizkeratan bezala) -(r)en atzizkia eransten zaio aditz oinari. Atzizki horren forma, ordea, -in da Esteribarren. Adibidez:\nEuskara batuan: joanen gara herrira?. Esteribarren: joain gara errire?\nEuskara batuan: izanen da?. Esteribarren: izein de?\nEuskara batuan: iganen naiz / igoko naiz. Esteribarren: igein n(e/a)iz.\nEuskara batuan: emanen didak. Esteribarren: main di(r/d)ek.\nEuskara batuan: eramanen didate. Esteribarren: emain di(r/d)ete.\nHala ere, berez -in bukaera duten aditz oinetan (jakin, egin), euskara batuko forma bera du etorkizuneko adizkiak Esteribarren ere: jakinen du, (e)inen du.\nAhaleran, aditza trinkoa ez bada, tortzen aal naiz («etortzen ahal nintzen, etor nintekeen») eta ez duzie jaten aal («ez duzue jaten ahal, ez dezakezue jan») sailekoak erabiltzen dira. Lehenaldirako, tortzen aal nizen («etortzen ahal nintzen, etor nintekeen») eta torri aal izen nuen/ni(t)zen («etorri ahal izan nuen»).\nLehenaldiko aditzaren bukaerako "n"ak batzuek ahoskatzen dituzte eta beste batzuek ez. Hego Esteribarkoa eta hego nafarrerarena da gehiago "n" ez ahoskatzearena.\nIzan aditza (ukan)[aldatu | aldatu iturburu kodea]\nNik nue(n) / nitue(n) dut/tut\nIk/Jik (j)ue(n) / (j)itue(n) duk/dun / tuk/tun\nHar(r)ek zue(n)/zitue(n) du/tu\nGuk ginue(n) / g(e)intuen dugu / tugu\nZuk zinue(n) / z(e)intuen duzu / tuzu\nZuek zinute(n) / zintuzten duzie / tuzie\nHaiek zute(n) / zuzte(n) dute / tuzte\nJakin aditza[aldatu | aldatu iturburu kodea]\nOrainaldian, hizlari gehienen ahoan euskara batukoaren berdina da; hala ere, baten bati dakide eta dakine entzuten zaio, edo dait (dakit).\nLehenaldian, berriz, honela (gogoan izan j letrak ahoskera sabaikaria duela, euskara batuan bezalaxe):\nObjektu zuzen singularra\nObjektu zuzen plurala\nNik n(a/e)kie(n) n(a/e)kizkie(n)\nJik (j)(a/e)kie(n) (j)(a/e)kizkie(n)\nArek z(a/e)kie(n) z(a/e)kizkie(n)\nGuk ginekie(n) ginekizkie(n)\nZuk zinekie(n) zinekizkie(n)\nZuek zinekite(n) zinekizkite(n)\nAiek z(a/e)kite(n) z(a/e)kizkite(n)\nEgon aditza[aldatu | aldatu iturburu kodea]\nOrainaldian, hizlari gehienen ahoan euskara batukoaren berdina da; hala ere, hiztunen bati zaozte (daude) entzuten zaio.\nLehenaldian, berriz, honela:\nBera zago(e)n (edo zego, hegoalderago)\nAiek zauden (edo zeude, hegoalderago)\nOrreaga IBARRA MURILLO: Erroibarko eta Esteribarko Hiztegia, Euskaltzaindia eta Nafarroako Gobernua, 2007.


Elgetarako hondakin kudeaketa eraginkorrena adostuz — Elgeta Udala\nHemen zaude: Hasiera → Udala → Hondakinak → Elgetarako hondakin kudeaketa eraginkorrena adostuz\nHondakinen kudeaketa eta bilketaren inguruan ditugun adostasunak.\nHondakinen inguruan dugun erronka nagusia da herritarrak benetan dugun arazoarekin jabetzea eta gizarte konpromisoa hartzea arazoari aurre egiteko. Elgetako udaletxeko talde guztiok bat gatoz gure herrian hondakin gutxiago sortu eta gehiago berrerabili eta birziklatzeko pausuak eman behar direla esaterakoan. Herrian sortzen dugun hondakina sailkatuta batu behar dela deritzogu. Lehenbailehen, horretarako aukera eman behar dugu. Gauza guztietan moduan egongo da hondakina sailkatzeari trabak ikusten diona eta herritar hauen jarreran eragiteko ekimenak ere eraman beharko ditugu aurrera.\nUdaletxeko taldeok hondakina sailkatuta batzearen alde gaude eta badakigu %70-%80ko sailkapenera heldu gaitezkeela. Helburu honetara heltzeko eta zabor gutxiago sortzeko 8 neurri proposatzen ditu Udalak. Herritarrei aurkeztu eta euren ekarpenak jaso ostean udalbatzarrak onartuko dituelarik.\nHerritarrek guk sortzen dugun zaborrarekin egiten dena ezagutzeko eta euren jarreran eragiteko ekimenak eramango dira aurrera. Herritarrek iritzi garatu eta kritiko bat izan dezaten gai honen inguruan.\nGura duen herritarrak aukera izango du etxeko zabor organikoarekin konposta egiteko\n2.1.- Etxe eta ortuetarako konpostadorak banatuko dira.\n2.2.- Auzokonposta egiteko guneak ezarriko dira.\n3. Erosketak egiteko modu ekologikoagoaren inguruko kanpainak egingo dira\n3.1.- Herriko dendariei proposatuko zaie bertan erositako arraina eta haragia gordetzeko tupperrak banatzea. Ekimen hau Ekogunearekin elkarlanean eramango da aurrera.\n3.2.- Urkuluko ura edateko kanpaina egitea proposatuko zaie tabernei.\n4. Eraikin publiko eta kaleetako zabor ontziak ordezkatuko dira, zaborra bereizita botatzeko lekua duten zabor ontziengatik.\n5. Hondakinak sailkatu egingo ditugu herrian ezarriko diren hurrengo hondakin ontzien bidez: organikoa, errefuxa, plastikoa, papera, olioa, arropa, fardelak eta bidrioa. Hondakin ontzi batzuk txipa izango dute eta herritarrek txartela bertara zaborra botatzeko aukera izateko. Hori izango da Elgetan aurrera eramango den identifikazioa sistema herritarrek hondakina behar den moduan sailkatzen dutela egiaztatzeko. Gainerako hondakinak puntu berde mugikorrera edo Garbiguneetara eraman beharko dira.\n5.1.- Hondakin ontzi berdea kendu egingo da.\n5.2.- Herritarrek hondakina eramateko guneetan gutxienez ondorengo hondakin ontziak egongo dira: organikoa, errefuxa, plastikoa, papera eta bidrioa.\n5.3.- Txipa duten hondakin ontziak ipiniko dira hurrengo hondakinak batzeko:\n5.4.- Orain arte moduko ontziak mantenduko dira hurrengo hondakina batzeko:\n- Pilak (udaletxean eta dendetan batuko dira).\n5.5.- Hilean behin Mankomunitateko puntu berde mugikorra etorriko da hurrengo hondakinak batzera:\n- Telefono mugikorrak.\n- DVD eta CDak.\n- Inpresorako kartutxoak.\n- Material elektrikoak.\n- Epea bete duten medikamentuan.\n6. Hondakina sailkatzen ez duten herritarren jarraipena egingo du Udalak. Konpostatzen duenak hobariak izango ditu zabor tasan.\n7. Enpresa eta komertzioei ematen zaien zerbitzua hobetuko da.\n8. Erabiltzen ez ditugun tresnak berrerabiltzeko guneak bultzatuko dira. Adibidez 2. eskuko azokak…\n2013RAKO EKINTZA PLANA.\nApirila, maiatza, ekaina.\n1.- Elgetako hondakinekin zer egiten den hitzaldia antolatu.\n2.- Hondakinen sailkatzea bultzatzeko kanpaina aurrera eraman\n3.- Erosketak tupperrean egiteko kanpaina aurrera eraman.\n4.- Auzo konpostajea bultzatzeko kanpaina aurrera eraman.\n5.- Auzo konposta egingo den guneak zehaztu eta lehentasunen eta diru laguntzen arabera gune horiek eraikitzen joan.\n6.- Udaletxeko taldeen artean Elgetarako hondakinen kudeaketa eraginkorrena adostu.\n7.- Eraikin publikoetan eta kalean hondakinak sailkatuta jasotzeko ontziak ipintzen hasi.\nIraila, urria, azaroa, abendua.\n8.- Herritarrei adostutako aurkeztu eta ekarpenak jaso. Horretarako bilerak egingo dira:\n- Herriko elkarteekin.\n- Tabernari eta elkarte gastronomikoetako arduradunekin.\n- Enpresetako arduradunekin.\n9.- Ekarpenak jaso ostean udalbatzarrean proposamena onartu.\n10.- Abenduan galdeketa egin.\nElgetan 2013ko apirila


Alkorta babestu zuten ehunka lagunek Ondarroan.\nETAri laguntzea egotzita, guztira bost urte egin ditu kartzelan. Bi urte eta erdi egin zituen lehenik, eta ondoren, beste bi urte eta erdi egin ditu. Akusazioa ukatzeaz gain, Ertzaintzak torturatu egin zuela eta bere aurkako froga bakarra torturapean sinatutako dokumentua zela salatu zuen. Estremerako espetxean dago, Ondarroatik 499 kilometrora.\n2013ko maiatzaren 15ean atxilotu zuten Alkorta, ehunka lagunek osatutako herri harresia deseginda. Jaurlaritzak emandako datuen arabera 300 agente, 40 furgoneta, 2 zodiac eta helikoptero bat mobilizatu zituzten atxiloketan.\nErtzaintzaren jarrera bortitza salatu zuten herri harresiko kide ugarik, dozenaka zauritu artatu zituzten erizain bolondresek. Iñigo Urkullu lehendakariak Ertzaintzaren jarrera "eredugarria" izan zela eta agenteek egindako lanaz "harro" zegoela adierazi zuen.\nSei egunez babestu zuten Alkorta, hilabete lehenago Donostiako AskeGuneko estrategia erabiliz.\nAlkortaren atxiloketak hedabideen arreta deitu zuen, The Guardianen egun hartako argazkien artean hautatua izatera iritsiz. Sare sozialetan #ResistOndarru eta #ResistUrtza traolak Espainiako Estatu mailan hitz erabilienen zerrendan sartu ziren babes mezu asko jasoz.\nOndarroako AskeGunea osatu zutenetik amaitu arteko jarraipena egin genuen ARGIAn. Kanal honetan gaiarekin lotutako informazio gehiago.\nKanal hauetan artxibatua: AskeGunea Ondarroa | Ondarroa\nAskeGunea Ondarroa kanaletik interesatuko zaizu...


Kortozirkuitua - - Tolosaldeko ataria\nImanol Landa Medrano 2022-06-20 07:57\nKalean askotan entzuten dudan hitza da kortozirkuitua. Pertsonen jokaerari buruz hitz egiteko erabiltzen dugu. Onartzen dugu norbaitek gauzak egiteko edota erlazionatzeko modu ohiko bat duela eta, zerbaitek eraginda, bat-batean erabat aldatzen duela, normalean modu lasai batetik bortitz batera. Aldaketok, gainera, iraupen laburra dute, eta indibiduoa, denbora tarte baten ondoren, hasierako jarrerara itzultzen da. Ezohiko erantzunak eta erreakzioak deskribatzen ditu.\nDena den, kortozirkuitu kontzeptuak energia metatzeko sistemetan (piletan, baterietan...) dauka jatorria. Wattarian dagoeneko azaldu bezala, bateria bakoitzak bi elektrodo mota dauzka: anodoa eta katodoa. Elektrodo hauek erreakzio guneak dira, eta batean eta bestean gertatzen diren erreakzioak sinkronizatuak daude. Ezinezkoa da anodoan erreakzioa gertatzea katodoan erreakzio osagarria gertatu gabe, eta alderantziz. Erreakzio hauek kontrako izaera daukate: bata oxidatu egiten denean, bestea erreduzitu egiten da. Vals dantzari bikotea bezala definitu genituen: batek aurrerapausoa emateko, besteak atzerapausoa eman behar du, eta pausoz pauso sortzen du bikoteak mugimendua. Pauso horiek neurtuak izan behar dute dantzariek estropezu ez egin eta dantzan jarrai dezaten. Dantza utzi eta elektrokimikara itzulita, erreakzio horiek elektroi eta ioi mugimendu ordenatu bat ahalbidetzen dute, eta elektroi horiek dira gure gailu elektronikoak 'elikatzen' dituztenak.\nPila edota bateria bat hartzen baduzue, polo positibo bat (+) eta negatibo bat (-) dutela ikus dezakezue. Polo horietako bakoitzera daude konektatuta katodoak eta anodoak, hurrenez hurren. Polo horiek ez dute sekula elkar ukitzen. Bateria barruan ere 'banatzaile' izeneko mintz ez-eroaleak ipintzen dira anodo eta katodoen artean kontaktua ekiditeko. Zer dela eta? Katodoak eta anodoak (edota haietara konektatutako kanpoko poloek) elkar ukituz gero, elektroi eta ioi mugimendu kontrolgabea gertatzen da; bat-batean elektroi guztiak elektrodo batetik bestera mugitzen dira eta ioiak ere azkar-azkar mugitzen dira, kargak orekatzeko. Bateria energiaz erabat husten dela esan dezakegu, baina hori ez da larriena.\nMaterial guztiek erresistentzia egiten diote elektroiak haietan zehar barreiatzeari (Jouleren legea). Erresistentzia hori dela eta, bateriaren tenperatura handitzen da (horregatik berotzen dira gailu elektronikoak lan handia eta azkarra eskatzen badiegu). Askotan, gure gailu elektronikoek tenperatura murrizteko sistemak izaten dituzte, adibidez, nire ordenagailuan piztu berri den haizagailua. Kortozirkuitua gertatzen denean, ioi eta elektroi mugimendu bortitz horrek tenperatura ere modu bortitzean handitzea eragiten du.\nTenperatura handitu daiteke, ados. Eta beste ezer? Tenperatura handitzeak lehen aipatutako banatzailea urtzea dakar. Ondoren, tenperatura gehiago handituz gero, elektrolitoaren osagaiak, katodoak eta anodoak, erreakzionatzen hasten dira. Kea sortzen da. Erreakzioaren abiadura handitzen da. Tenperatura handitzen da. Erreakzioaren abiadura handitzen da. Sua sortzen da. Erreakzioaren abiadura handitzen da. Puntu batetik aurrera atzera eta geldiezina da! YouTube, beste edozein gairi buruz bezala, kortozirkuitu bideoz josia dago. Batzuk bereziki ikusgarriak (eta beldurgarriak) dira. Kuxkuxeatu dezakezue zer egin behar ez den jakiteko. Goza ezazu kortozirkuiturik gabe sanjoanez, irakurle!


Goiherrirentzat izango da lehenengo txapela - GARA\nGoiherrirentzat izango da lehenengo txapela\nLasturren jokatuko da gaur 17.30etik aurrera Euskal Herriko Lur Gaineko Txapelketako 680 kiloko azken ekinaldia. Jadanik bi saio jokatu dira, eta Goiherrik txapela ia buru gainean dauka.\nErandiokoek hiru puntu kentzen dizkiete Mutrikuri eta Gaztediri, eta handia pasatu beharko luke Goiherrik sailkapeneko lehen postuan ez amaitzeko. Kirolean ezusteak izan ohi dira, baina tamaina handikoak gutxitan gertatzen dira, eta berdeek lehen postua ia segurtatuta daukate. Emozioa, ordea, bigarren posturako egongo da; izan ere, Mutriku eta Gaztedi berdinduta daude.\nBiak jakitun dira lehen postuan amaitzea ia ezinezkoa izango dutela, eta bigarren postuaren bila arituko dira. Bietan lehenengo amaitzen duenak lortuko luke postu hori. Laugarren posturako ere borroka espero da. Getxok puntu bateko aldea kentzen dio Goiherri B taldeari, eta horri eusten saiatuko da, laugarren postuari eutsi ahal izateko. Gaztedi B taldeak, berriz, ia ezinezkoa dauka azken postutik ihes egitea.\nNafarroan, berriz, Lauko Txapelketa ari da jokatzen, eta gaur, 17.00etatik aurrera, Amaiurko pilotalekuan 300 kiloko lehen jardunaldia jokatuko da. Bertan, Amaiur, Basaburua, Imotz, Txantrea, Kaskailueta, Berriozar, AST eta Amaiur-Urruña neurtuko dira. Amaiurrek jadanik txapela irabazi du, eta pisu honetan ere garaipena eskuratzeko faborito nagusia izango da. Leku berean 290 kiloko kadeteen lehiaketa ere abiatuko da, eta bertan, Txantrea, Basaburua A, Basaburua B, Berriozar A eta Berriozar B neurtuko dira.\nBeramendin abiatuko da segalarien denboraldia. Gaur, 18.00etatik aurrera nazioarteko erako ligako lehen jardunaldia jokatuko da. Aurten urte berezia da, abuztuan Eslovenian jokatuko baita Europako Txapelketa eta han arituko den selekzioa lehia honetatik aterako baita.\n40 segalarik eman dute izena. Emakumezkoetan 12 arituko dira eta 28, gizonezkoetan. 16 urte bitarteko neska eta mutilek 7x5 metro karratuko saila moztu beharko dute. 16-23 urte bitarteko neskek ere, sail bera moztu beharko dute. 16-23 urte bitarteko mutilek, berriz, 10x10eko saila moztu beharra izango dute. Hortik gorako emakumezkoek, 7x5 metro karratuko saila izango dute, eta mutilek, berriz, 10x10ekoa.\nGaur, 21.00etatik aurrera, Urdulizko idi-probek jarraipena izango dute, atzo abiatu baitziren. Gaur, Landazabalen, Intziarteren eta Mendiperen idi pareak neurtuko dira. Bihar atseden eguna izango dute, eta astelehenean izango dute jarraipena Illarretaren, Luberriren eta Olidenen idiekin. Asteartea, berriz, azkeneko eguna izango da. Biritxinagaren, Ecometen, Telleriaren eta Ugarteren idiak arituko dira azken egunean. 21.00etatik aurrera izango da saioa.


Euskararen eremu geografikotik kanpoko euskara ikasleei zuzendutako dirulaguntza 2021 - Eusko Jaurlaritza\n2020-2021 ikasturtean euskaltegi publiko eta pribatu homologatuetako eta euskararen autoikaskuntzarako zentro homologatuetako euskararen eremu geografikotik kanpoko ikasleei dirulaguntzak ematea, Zuzendaritza Kontseiluak onartutako baldintzak arautzen dituen deialdia argitaratzea.\nIkasle hauek HABEren komunikagaitasun-mailaren atalaseak euskaltegiko ebaluazioan, egiaztatzegintzaren eremuko deialdietan edota azaroaren 9ko, 297/2010 Dekretuak aurreikusitako beste edozein erakunde baten deialdietan gainditu behar dituzte.\nHerri Administrazioak finantzatuta eskolatu diren ikasleak.\nAurreko ikasturteren batean egiaztatutako maila bera edo beheragoko bat bakarrik egiaztatu duten ikasleak\nDirulaguntza esleitzeko eta neurtzeko irizpideak.\nGainditu edo egiaztatu den maila bakoitzeko, ikasleak 2020-2021 ikasturteetan matrikuletan ordaindutako kopurua eskura dezake, gehieneko muga hauekin:\n- HABEren A1 maila: 600 euro\n- HABEren A2 maila: 800 euro\n- HABEren B1 maila edo baliokidea: 900 euro\n- HABEren B2. maila edo baliokidea: 1.000 euro\n- HABEren C1 maila edo baliokidea: 150 euro\n- HABEren C2 maila edo baliokidea: 100 euro\nSalbuespen gisa, 2020ko ekainaren 1etik 2020-2021 ikasturtea hasi arteko matrikulazioak ere onartuko dira.\nMaila bakoitzerako ikasketak behin bakarrik lagunduko zaizkio diruz ikasleari bere ibilbide osoan zehar.\nEbazpen honen ondorioetarako, aurrekontua agortu egiten bada, EEIko zuzendariak amaitutzat joko du eskabideak aurkezteko epea. Horretarako, dagozkion ebazpena argitaratuko du Eusko Jaurlaritzaren iragarki-taula elektronikoan. Ezarritako xedera bideratutako diru-funtsak agortzeak arrazoituko du erabaki hori. Funtsa agortu eta ebazpena argitaratu bitartean eskaeraren bat epe barruan jasotzen bada, hasiera batean kanporatua izango bada ere, erreserba egoeran geldituko da esleitutako dirulaguntzak onartzen ez diren kasuetarako. Ondorio horretarako ere erregistroaren hurrenkera hartuko da kontuan.\nEuskararen eremu geografikotik kanpo erroldatuta egotea.\nEuskararen eremu geografikotzat hau hartuko da: Euskal Autonomia Erkidegoa, Nafarroako Foru Komunitatea eta Euskal Hirigune Elkargoa\nHABEren erregistroan inskribatutako euskaltegi edo euskararen autoikaskuntzarako zentro homologatu batean matrikulatua egotea 2020-2021eko ikasturtean eta dagozkion matrikula-prezioak euskaltegi edo autoikaskuntzarako zentro homologatuei ikasleak norberak ordainduak izatea. Salbuespen gisa, 2020ko ekainaren 1etik 2020-2021 ikasturtea hasi arteko matrikulazioak ere onartuko dira\nLagundu nahi den mailaren dirulaguntza lortzeko ikasleak egin duen ikastaroari dagokionez:\nOro har, gutxienez 50 ikastordu hartuak eduki beharko ditu eta udako ikastaroetan 30 ordu\nAsistentziari dagokionez, gutxienez ikastaroaren %75eko betetze-maila izan beharko du: aurrez aurreko ikasjardunean, gutxienez, euskaltegiak emandako ikastorduen %75 hartuak izan beharko ditu; eta autoikaskuntzan, berriz, mintza-saioetan izandako asistentzia orduekin, gutxienez ikastaroaren ordu teoriko guztien %7,5era iritsi\nHEOC-ak (Helduen Euskalduntzearen Oinarrizko Curriculuma?) ezarritako mailen egiaztatze agiriak lortzea 2020-2021 ikasturtean, HABEren egiaztatze-deialdietan edota euskaltegi edo autoikaskuntzako zentroen deialdietan edota azaroaren 9ko 297/2010 Dekretuak aurreikusitako beste edozein erakundeen deialdietan\nZigor eta administrazioaren arloan dirulaguntza publikoak jasotzeko debekurik ez izatea, ezta laguntzak jasotzeko ezgaitzen duen legezko debekurik ere, sexua dela-eta eragindako bereizkeriengatikoak barne direlarik, hain zuzen Emakumeen eta Gizonen Berdintasunerako otsailaren 18ko 4/2005 Legeak xedatutakoarekin bat etorriz\nDirulaguntzak arautzen dituen azaroaren 17ko 38/2003 Legearen 13. artikuluaren 2. atalean aipatutako egoeretan ez egotea. Eta zehazki, zerga guztiak ordainduta edukitzea eta Gizarte Segurantzarekiko ordainketak egunean izatea, baita EAEko Administrazio Orokorrarekiko dirulaguntzak itzultzearen ondoriozko obligazioak ordainduta izatea\nBaldintza horiek guztiak jasotako dirulaguntzaren kitapena eman arte bete beharko dira, ez bakarrik onuradun-izaera izan ahal izateko, baita izaera horri eusteko ere\nDeialdiaren araudia EBAZPENA, 2021eko urriaren 3koa, Etxepare Euskal Institutuko zuzendariarena, Zuzendaritza Kontseiluak onartutako 2020-2021 ikasturtean euskaltegi publiko eta pribatu homologatuetako eta euskararen autoikaskuntzarako zentro homologatuetako euskararen eremu geografikotik kanpoko ikasleei dirulaguntzak emateko deialdia argitaratzeko dena.\nEneko Agirre Maiora eta Lorea Hernandez Hurtado\nJendaurreko arreta :\ngoizeko 8:30etik 14:00etara (aurretiko hitzordua eskatu\nEuskararen eremu geografikotik kanpoko errolda agiria\nKontu Korrontearen titulartasuna egiaztatzen duen agiria.\nIkastaro(ar)en matrikul(ar)en ordainagiri kopia(k).\nIkastaro(ar)en ziurtagiria(k) ondoko zehaztapenekin: maila, ordu kopurua, ikastaro(ar)en asistentzian gutxienez %75eko betetze-maila gainditu izana aurrez aurrekoetan eta %7,5eko betetze-maila autoikaskuntzan\nEgiaztatutako mail(ar)en agiria(k).\nHirugarrenaren Altaren Eredua\nBankuko Datuen Egiaztagiria (pdf , 387.34 KB)\nBank Account Holder Certificate (pdf , 399.39 KB)\nEuskaltegi edo Euskararen Autoikaskuntzarako Zentro Homologatuaren Ziurtagiria\nZiurtagiria (pdf , 340.5 KB)


Berriak - Yunlong EEE energia berrietako ibilgailu elektrikoek etorkizuna modu adimendunean zuzentzen dute\nYunlong EEE energia berrien ibilgailu elektrikoek etorkizuna modu adimendunean eramaten dute\nAzken bi egunetan, Txinako 17. (Jinan) Energia Berriko Ibilgailuen eta Ibilgailu Elektrikoen Erakusketa abian da "Etorkizuna gidatzen duten ibilgailu elektrikoen energia berria" gaiarekin. Shandong Yunlong Ingurumen Teknologia Co, SLko Energia Berriko Ibilgailu Elektrikoen Saileko langile guztiak Erakusketara joan zirenean, Yunlong-ek lehen aldiz parte hartu zuen erakusketan erakusketaren gai nagusia bihurtu zen.\nIndarra eta kualifikazioak, produktu leherkorrak eta kalitatea, teknologia eta berrikuntza, politikak eta jaiak, Yunlong EEE energia-ibilgailu berriaren agerpen guztiek sekulako shocka ekartzen diote industriari!\nIndustriako beteranoa izanik, Yunlong EEEko Energia Berriko Ibilgailuen Jinan Erakusketak nabarmentzen ditu, modelo harrigarriak, lehen mailako tituluak eta lizentzia emateko gaitasuna, eta arreta eta goraipamen ugari jaso ditu herrialde osoko saltzaileek. Erakusketa gunean dagoen erakusketa areto erraldoiak ezin hobeto uztartzen ditu zientziaren eta teknologiaren zentzua Yunlong Electric-en marka kontzeptuarekin. Apartekoa eta sofistikatua da, marka, teknologia, kualifikazioak eta produktuen dimentsio anitzeko indar gogorra erakusten du.\nIndustrian EEE abiadura txikiko mini ibilgailu elektrikoen marka ezaguna denez, Yunlong-ek ospe handia du industrian. Oraingoan, Jinan erakusketara modelo leherkari ugari ekarri zituen, ikusle ugari ikustera erakartzeko, batez ere gaur egungo industriaren goi denboraldian YunlongY serieko modeloak dira ezagunenak. Banatzaileek gogoko dituzten produktu ezagunek bisitatzeko asmo sendoa erakutsi zuten, Yunlong erakusketaren benetako fokua bihurtuz.


Irekia Eusko Jaurlaritza - Gobierno Vasco :: Kontsulta Publikora zabaldu da 2015-2021 ziklo hidrologikoko Behin-Behineko Gai Nagusien Eskema\nKontsulta Publikora zabaldu da 2015-2021…\nKantauri Ekialdeko Mugape Hidrografikoko EAE barneko arroen eremuari dagokiona.\n2015-2021 ziklo hidrologikorako agiria honen garrantzia: seiurteko horretan Euskadiko lurraldearen gehiengoan egingo den Uraren politikaren oinarriak finkatzen duela.\n2015-2012 Plangintza zikloan lehentasuna emango zaio: jatorri urbanoko kutsaduraren murrizketari, eraldaketa morfologikoen lehengoratzeari (Jabari Publikoari dagozkion espazioen berreskurapena barne), emari ekologikoen mantentzeari, ur-hornidura urbanoaren zaurgarritasuna murrizteari, eta ur goraldien kudeaketari.\nURAk eta Kantauriko Konfederazio Hidrografikoak elkarrekin idatzi dute Gai Garrantzitsuen Eskema, Kantauriko Ekialdeko Mugape Hidrografiko osorako.\nVitoria-Gasteiz.2012.12.20. URAk kontsulta publikora zabalduko du 2015-2021 ziklo hidrologikoko gai garrantzitsuen behin-behineko eskema, Kantauri Ekialdeko Mugape Hidrografikoko EAE barneko arroen eremuari dagokiona. Kontsulta publikoa abenduak 30ean hasiko da, sei hilabeteko iraupenarekin.\nEzinbesteko agiria da 2015-2021 plangintza hidrologikoko zikloaren lantze prozeduran. Izan ere, seiurte honetan, uraren politikak kontuan izan beharko dituen oinarriak ezartzen baitu Euskadiko lurraldearen gehiengoan. Mugapeak pairatzen dituen arazo nagusiak zehaztu, eta zenbatesten ditu agiriak. Nahiz eta adierazitako gaiak gehiago izan, bost dira seiurteko horri begira lehenesten diren eginbeharrekoak. Alegia:\nJatorri urbanoko kutsaduraren murrizketa.\nEraldaketa morfologikoen lehengoratzea, Jabari Publikoari dagozkion espazioen berreskurapena barne.\nEmari ekologikoen mantentzea; baita emakiden jabeekin lankidetza sustatzea.\nUr-hornidura urbanoaren zaurgarritasuna murriztea. Kasurako, hornidura sistemetan mantentze lanak egiteko, istripuak edota hausturei aurre egiteko ahalmena handitzea.\nUr goraldien kudeaketa. Agiriak espresuki adierazten du Uholde Arriskua Kudeatzeko Planak ( Uholde zuzentarauaren hirugarren fasea) plan hidrologikoaren lantze prozeduran txertatzea. Hartara, uholde kudeaketan neurri mota ezberdinak integratzen dituen politika ahalbidetzea bilatzen da. Alde batetik egiturazkoak ez diren neurriak (erabileren antolamendua uholde-arrisku mailaren arabera, informazio hidrologikorako eta alerta goiztiarrerako sistemak, babes zibilerako neurriak, eta abar). Eta, beste alde batetik, egiturazkoak diren neurriak jadanik ur goraldien arriskupean dauden hirigune finkatuetan.\nAgiriak xehetasunez josita deskribatzen ditu 2015-2021 plangintza hidrologikoko ziklorako zehaztu diren oinarri hauetariko bakoitza: zeintzuk eta nolakoak diren arazoak, zeintzuk diren zer esana duten sektore edota aktibitateak, eta, azkenik, arazo bakoitzarentzat zein konponbide leudeken jasotzen ditu. Kontuan izatekoa da hauetariko oinarri bakoitza definitzerako orduan, indarren dirauen aurretiko zikloko edukiei jarraipena ematen zaiela. Eta, bati-bat, bat egiten dutela baliabide ekonomikoek ahalbidetzen dutenarekin.\nBukatzeko, esan beharra da URAk eta Kantauriko Konfederazio Hidrografikoak elkarrekin idatzi dutela Gai Garrantzitsuen Eskema, Kantauriko Ekialdeko Mugape Hidrografiko osorako (bai EAEko Barne Arroko Eremurako, bai Mugapeko Estatu eremuan).


Jasangarritasunerako hezkuntzaren 2030era arteko EAE-ko estrategia - Cristina Enea Fundazioa\n2020/2/11 Ingurumen albisteak\nEstrategia hori lantzea Euskal Autonomia Erkidegoko 2020rako IV. Ingurumen Esparru Programako mandatuetako bat da. Hain zuzen ere, Jasangarritasunerako Hezkuntza eta kontzientziazioa indartzea proposatzen du euskal gizarte osoan, eta jardueretako batean zehazten du Jasangarritasunerako Hezkuntzaren estrategia egitearen premia.\nEstrategia honen helburu nagusia da hezkuntzan eta irakaskuntzan garapen jasangarriaren funtsezko gaiak sartzea, eta irakaskuntza eta ikaskuntza metodo parte-hartzaileak sustatzea, ikasleak motibatzeko eta autonomia emateko, haien jokabidea aldatu eta garapen jasangarriaren aldeko neurriak errazago har ditzaten.\nEstrategiak 4.161.000 euroko aurrekontu-zuzkidura du 2030ra arte, eta hiru ekintza-planen bidez gauzatuko da: 2020rako Ekintza-Plana, 2025erako Ekintza-Plana eta 2030rako Ekintza-Plana,\nJasangarritasunerako Hezkuntzaren Estrategia garatzeko lehenengo epea 2020ra arte luzatuko da. Beraz, atal honetan eta epemuga horri begira, zenbait ekintza zehaztu dira, 2030erako zehaztutako Ikuskera, Misio eta Jarduera Ildoetara iristeko lehen urratsak izango direnak.\nGuztira, 4 helburu proposatu dira, eta horiek izango dira Jasangarritasunerako Hezkuntzaren 2030era arteko EAE-ko Estrategiarako lehentasunezko jarduera-ardatzak.\nFitxategia deskargatu: Estrategia hezkuntza 2030


Aiara eskualdeko LABeko delegatuek Guardianeko zuzendaritzari bere jarrera alda dezala eskatu diote | LAB SINDIKATUA\nIndustria Beira Aiara eskualdeko LABeko delegatuek Guardianeko zuzendaritzari bere jarrera alda dezala eskatu diote\nAiara eskualdeko LABeko delegatuek Guardianeko zuzendaritzari bere jarrera alda dezala eskatu diote\nAiara eskualdeko LABeko delegatuek Guardianeko zuzendaritzari bere opakutasuna eta bideratzen ari duen beldurrezko kanpaina mediatikoa albo batera utz dezala eskatu diote Laudion egindako Batzarrean.\nAiara eskualdeko LABeko delegatuek azaroaren 9an egindako batzarrean adostutako idatzia Guardian enpresan ematen ari den borrokaren inguruan\nAiara eskualdeko delegatuek Guardianeko zuzendaritzari bere opakutasuna eta bideratzen ari duen beldurrezko kanpaina mediatikoa albo batera utz dezala eskatzen diogu\nLaudio, 2012ko azaroak 9\n«Maiz egiten dugun moduan, gaur Aiara eskualdeko LAB sindikatuko delegatuek batzarra izan dugu. Oraingo honetan bi delegatu izan ditugu faltan, batzarrean ez dira agertu Guardian enpresan (beste delegatu batzuekin batera) itxialdian daudelako zuzendaritzak bilera noiz deituko duen zain. Gaurkoa itxialdiaren 4. eguna da eta zuzendaritzak ez du tutik esan. Hemendik gure babesa helarazi nahi diegu delegatu hauei.\nBaita gure elkartasun beroena eta begirunea adierazi nahi diegu greba burutzen ari duten Guardian Llodioko langileei ere, non egunero enpresa ondoan euren eskubideak eta lanpostuak defendatzen ari duten.\nHorregatik, eskualdean dauden lan zentruetako LABeko delegatuok, Guardianeko zuzendaritzari bere opakutasuna eta bideratzen ari duen beldurrezko kanpaina mediatikoa albo batera utz dezala eskatzen diogu. Aldi berean, gardentasunera hurbildu dadila eta Enpresa Batzordearekin bildu dadila behingoz eskatzen diogu ere.\nEuskal Herriari biziarazten ari gaituzten gaur egungo egoera honetan, lana eratzea, banatzea eta mantentzea eremu sozial, politiko, sindikal zein enpresarientzako lehentasunak izan behar direla uste dugu. Horregatik, Guardianeko zuzendaritzari kaleratzeen mehatxua mahai gainetik lehen bai lehen kentzeari gonbidatzen diogu\nGuardianeko zuzendaritzak euren langileen kontrako jarrera “mafiosoa” ezaguna da aspalditik, behintzat ospe hori daukate. Eskualdearen onuragatik, Guardianeko zuzendaritzari bere jarreran benetako aldaketa izan dezala eskatzen diogu, baita zintzotasuna, gardentasuna eta errespetua ere. Hau horrela ematen bada, Guardianeko gatazkaren amaiera hurbilagoa izango delakoan gaude.\nAiara eskualdeko LABeko delegatuak»


Uztailaren 18a: Lan-poltsen irekiera (Auzitegiko Medikuen Kidegokoa)\nUztailaren 17an, astelehena, EHAAn argitaratuko da Justizia Administrazioko zuzendariaren 2017ko uztailaren 3ko Ebazpena. Ebazpen horren bidez, ireki eta eguneratu egiten dira Auzitegi Medikuen Kidegoko lan-poltsak osatzen dituzten guztien datuak, Justizia eta Herri Administrazioko sailburuaren 2010eko irailaren 16ko Aginduan ezarritakoan oinarrituta (2010eko abenduaren 14ko 238. EHAA). Agindu horren 2.4 artikuluan adierazten da lan-poltsa hori ireki eta eguneratu egin behar dela amaitzen denean.\nEskabideak aurkezteko epea: uztailaren 18tik abuztuaren 1era.\nAdministrazio honen esku ez dauden agiriak bakarrik aurkeztuko dira.\n- EAEko Justizia Administrazioen kasuan, ofizioz kontatuko dira.\n- EAEtik kanpoko Justizia Administrazioen kasuan, jatorrizko ziurtagiriak aurkeztu behar dira.\nGaur egungo lan-poltsetan daudenek ez dute eskabiderik aurkeztu behar, salbu eta datu pertsonalak edo lurralde-eremua aldatu nahi badute edota agiri berriak aurkeztu nahi badituzte.\nLan-poltsei buruzko informazio gehiago behar baduzu, ikusi Lanpostuak Betetzea izeneko atala (enplegu publikoa).\n2017ko uztailaren 14ean argitaratua. Honi buruz gehiago irakurri: Trebakuntza eta enplegu publikoa. Iruzkin bat egin.\n2017rako Lan Eskaintza Publikoak 3.704 lanpostu aurreikusten ditu Justizia Administraziorako\n2017rako Lan Eskaintza Publikoa onartu zuen Errege Dekretuak Justizia Administrazioko funtzionario izateko 3.704 lanposturen deialdia egitea aurreikusten du; lanpostu-kopuru horretan sartzen dira, bai ohiko birjartze-tasari dagozkion lanpostuak, bai enplegu publikoa egonkortzeko eta bai behin-behinekotasuna murriztera bideratutako lanpostuak. Horrek esan nahi du eskaintzak %69 egin duela gora, 1.510 lanpostu gehiago eskainiko baitira, 2016. urtean baino (2.194 lanpostu eskaini ziren).\nBirjartze-tasari dagokionez, 2017rako Estatuaren Aurrekontu Orokorrei buruzko Legeak lehentasunezko sektoretzat kalifikatu du Justizia Administrazioa, eta beraz, kidego horientzat aurreikusitako ohiko birjartze-tasa %100 izango da. Horri esker, 934 lanpostu betetzeko deialdia egingo da aurten, barne-igoerako eta txanda irekiko sistemen bidez. Hain zuzen, hona hemen lanpostu-kopuruak eta haietan sartzeko sistemak:\nJustizia Administrazioko abokatuen elkargoa: 56 txanda irekian eta 17 barne-igoeran.\nAuzitegi-medikuen kidegoa: 27 txanda irekian.\nKudeaketa Prozesal eta Administratiboko kidegoa: 312 txanda irekian eta 94 barne-igoeran.\nIzapidetze Prozesal eta Administratiboko kidegoa: 266 txanda irekian eta 80 barne-igoeran.\nLaguntza judizialeko kidegoa: 82 txanda irekian.\nHoriez gain, Lan Eskaintza Publikoan, Botere Judizialaren Kontseilurako bost abokatu lanpostu ere badira.\nBestalde, Gobernuaren eta erakunde sindikalen artean duela gutxi hitzartutakoaren arabera, enplegu publikoa egonkortzeko eta behin-behinekotasuna murrizteko prozesuaren baitan, aldi baterako loturako langileek (bitarteko funtzionarioek) hiru urtean bete dituzten lanpostuen deialdia ere egingo da. Hau da, 7.000 lanpostutik gorako ezohiko deialdia egingo da 2017., 2018. eta 2019. urteen joanean, Justizia Administrazioko kidego guztietarako. Zehatz-mehatz, enplegu publikoa egonkortzeko prozesuaren baitan, lanpostuen %40 betetzeko deialdia egingo da aurten; hau da, 2.765 lanpostu betetzeko deialdia.\nHona hemen lanpostu-kopuruak eta haietan sartzeko sistemak:\nJustizia Administrazioko abokatuen elkargoa: 12 txanda irekian eta 4 barne-igoeran.\nAuzitegi-medikuen kidegoa: 46 txanda irekian.\nKudeaketa Prozesal eta Administratiboko kidegoa: 457 txanda irekian eta 137 barne-igoeran.\nIzapidetze Prozesal eta Administratiboko kidegoa: 977 txanda irekian eta 293 barne-igoeran.\nLaguntza judizialeko kidegoa: 839 txanda irekian.\nJustizia Ministerioak bitartekotasun-tasa murriztea du xede, eta hurrengo hiru urtean tasa hori %8 baino gutxiago izan dadin lortu nahi du, erakunde sindikalekin hitzartutakoaren esparruan.\nLan Eskaintza Publiko honetako lanpostu guztiak Espainiako estatuaren eta justiziaren alorrean eskumena duten autonomia-erkidegoen artean banatuko dira. Horrenbestez, enplegu publikoa egonkortzeko eta behin-behinekotasuna murrizteko prozesuaren esparruan deitutako lanpostuak lurraldez lurralde esleitzeko, aurretik erakunde sindikalekin negoziatuko da eta autonomia-erkidegoekin koordinazioan aritu.\nJustizia Administrazioko kidegoen lan-eskaintza publiko horrez gain, 2017rako Estatuaren Aurrekontu Orokorrei buruzko Legeak 100 epaile eta fiskal lanpostu betetzeko deialdia egitea aurreikusten du aurten.\n2017ko uztailaren 11ean argitaratua. Honi buruz gehiago irakurri: Trebakuntza eta enplegu publikoa. Iruzkin bat egin.


Bizkaie! II. Euskaraldiagaz bat - bizkaie.biz\nBizkaie! 2020-11-19 13:07 Euskerea berbagai\nIzena emon daben lagunen artean % 27k ez eban aurreko edizinoan parte hartu.\nBihar, zemendiaren 20an, hasiko da Euskaraldiaren bigarren edizinoa. Hizkuntza-ohiturak aldatu eta euskerearen erabilerea bultzatzea helburu dauen ariketa soziala Euskal Herri osoan aldi berean egingo da aurten be. Orain urte biko ariketan egin zan lez, aurten be ahobizi eta belarriprest rolak beteteko izena emon daben herritarrak izango dira ekimenaren protagonista hurrengo asteetan. Bigarren Euskaraldi honetan gainera, milaka erakundek sortutako ariguneak be izango dira, euskeraz lasai ibilteko guneak.\nGizarte osoa joten dagoan COVID-19aren eragina Euskaraldian be igarriko da; gizarte hartu-emonak mugatuta dagozan honetan bai Euskaraldiaren prestaketea eta zabalkundean zein ariketan bertan kale presentziaren eta hartu-emon sozialen apaltzeak ariketea baldintzatu dau. Era berean, arigune guztiek euren jarduerea normaltasunez ezin lantzeak eragina izango dau. Halan da be, antolatzaileek azpimarratu dabenez, hurreko hartu-emon sareetan hizkuntza-ohiturak aldatzeko ariketea egiteko aukerak badagoz eta Euskaraldiak batez ere horreetan oinarritzea ekarriko dau. Gainera ingurune digitalean ditugun hartu-emonetako hizkuntza hautuetan be eragiteko erabiliko da aurtengo ariketa soziala.\nBehin-behineko izen-emote datuak\nIrailaren 24an, Euskaraldian izena emoteko epea zabaldu ebenetik milaka izan dira aurtengo ariketa sozialean parte hartzeko erabagia hartu daben herritarrak. Azken aste eta egunetan nabarmen hazi da ariketan parte hartuko daben ahobizi eta belarriprest kopurua eta izen-emote epea zemendiaren 24ra arte luzatzea erabagi dabe antolatzaileek. Datorren martitzenera arteko epea egongo da beraz euskaraldia.eus webgunean ariketan inskribiduteko aukerea.\nIzen-emote epea zarratu barik dagoan arren, behin-behineko datuak zabaldu dira gaur: Danetara, 147.000 lagunek emon dabe izena Euskaraldiaren hasierearen atarian, parte hartze zabala izango da beraz bihar martxan jarriko dan ariketan. Partaide horreetatik % 79k emon dau ahobizi modura jarduteko izena eta % 21 ibiliko da belarriprest rolean.\nLurraldez lurralde, izena emon daben herritarren % 9 Arabakoa da, % 33 Bizkaikoa, % 44 Gipuzkoakoa, % 12 Nafarroakoa eta % 2 Ipar Euskal Herrikoa. Aurten, gainera, aitagarria da Euskal Herritik kanpo bizi diran ehunka lagunek be emon dabela izena Euskaraldian parte hartzeko.\nPartaideen ezaugarriei jagokenez, izena emon dabenen % 63 emakumezkoa izan dala azpimarratu da eta, edadeari jagokonez, 16 urtetik gorako edade guztietako belarriprest eta ahobiziek egingo dabe zemendiaren 20an hasi eta abenduaren 4an amaituko dan ariketea.\nAzkenik, aitagarria da izena emon daben lagunen artean % 27k ez ebala aurreko edizinoan parte hartu.\nAzken datuen faltan, azpimarragarria da pandemiaren egoereak eragindako zailtasunak handiak izan arren, barriro be ariketa masiboa izango dala bigarren Euskaraldia.\nHerriz-herri eta erakundez erakunde atonduta\nEuskal Herri osoko 421 udalerritan atondu da aurtengo Euskaraldia. Herriz herri sortutako batzordeen lana azpimarragarria izan da, horreetan dabizen askotariko eragileak eta herritar boluntarioak izan baitira Euskaraldia atontzeko oinarria. Boluntario sare handia be badabil beharrean.\nAurten, era guztietako 6.800 erakundek 25.000 arigunetik gora sortu ditue, euskerea erabilteko babestutako guneak. Erakunde horreen ahalegina be azpimarratu da, egoera larrian egon arren, Euskaraldian parte hartzeko apustua egin dabelako.\nEuskaraldiaren koordinazino taldean Euskaltzaleen Topagunea, Eusko Jaurlaritzea, Nafarroako Gobernua eta Ipar Euskal Herriko Euskerearen Erakunde Publikoa eta Euskal Urigune Alkargoa ibili dira, beste urte batez. Eta horreekaz batera, hainbat alkarte, enpresa eta erakunderen partaidetzea be oinarrizkoa izan da.\nHasiera ekitaldia gaur Antsoainen\nGaur, zemendiaren 19an, arratsaldeko 19:00etan, Antsoaingo antzokian egingo dan ekitaldi batek emongo deutso hasierea II. Euskaraldiari. Covid-19ak baldintzatutako ekitaldia izango da arratsaldekoa. Nafarroako herri batzordeetako kideek aforo mugatua izango dAuen aretoan bigarren Euskaraldiari hasierea emongo deutse Juan Kruz Lakasta eta Lohizune Amatriak gidatutako ekitaldian. Azken aldian herriz herri eta erakundez erakunde jasotako babes zabala eskertuz ariketara batzeko deia egingo dute antolatzaileek Antsoainen egingo den ekitaldian. Orain arte jasotako atxikimendua bihartik aurrera ariketa praktiko bihurtuko da, hizkuntza-ohiturak aldatu eta inertziak astintzeko ariketa praktiko, izan be, ariketearen oinarria ahobizi eta belarriprest rola hautatu daben partaideek euren eguneroko bizitzan hartu-emonetan inertziak apurtu eta hizkuntza-ohiturak euskerarantz ekartea da. Horregaitik, partaide guztiei ariketeari ilusinoz eta sendo heltzeko deia egingo dabe antolatzaileek ekitaldian.


A3Z advanced eta BEALIAk lankidetza-hitzarmena sinatu dute – Bic Bizkaia\nA3Z advanced eta BEALIAk lankidetza-hitzarmena sinatu dute\nDronak, “CEBEK Emprende” sariaren irabazlea\nBIC Bizkaiako zenbait enpresa, Basque Health Cluster-arekin batera, Philadelphiako BIO Summitera joan dira.\nA3Z advanced eta BEALIAk lankidetza-hitzarmena sinatu dute aholkularitzako zerbitzu globalak emateko osasun arloan Basque Health Cluster-aren babesean.\nHitzarmena maiatzaren 20n sinatu zuten BEALIA zuzendari nagusiak, Begoña Alonsok eta A3Z advanced-eko idazkari nagusiak, Miguel Angel Campanerok, BIC Bizkaiaren egoitzan. Lankidetzari esker antolakunde biok osasun sektoreko enpresen eskura jarri ahalko dituzte kudeaketa, ikuskaritza eta CE ziurtapen konponbideak eta prestakuntza zerbitzuak, saio klinikoak eta abra elkarrekin eskaini.\nA3Z advanced Beazen inkubatutako enpresa da eta esperientzia zabala dauka metodologia analitikoaren garapen, ezarpen eta segimenduan farmazia, kosmetika eta nutrazeutika produktuen kalitate kontrolean: GMP, GLP, GCP, ISO 13485, ISO 17025 eta ISO 22716, besteak beste.\nBEALIAk esperientzia zabal ematen du Kudeaketa Sistemak ezartzen, Arriskuaren kudeaketan eta CE markaketan.


Châteaubrianteko gaztelua - Wikipedia, entziklopedia askea.\n47°43′N 1°22′W / 47.72°N 1.37°W / 47.72; -1.3747°43′N 1°22′W / 47.72°N 1.37°W / 47.72; -1.37\nChâteaubrianteko gaztelua (frantsesez: Château de Châteaubriant) Bretainiako Châteaubriant hirian dagoen gotorleku bat da, gaur egun Loira Atlantikoko departamenduan dagoena.\nXI mendean Rennesko kondearen menpekoa zen Brientek gaztelua eraiki zuen Chère eta Rollard ibaiek bat egiten duten puntuan eta honek eman zion izena Châteaubriant herriari ("Briant-en gaztelua"). Gazteluaren helburua Anjouko kondearen eta Frantziako erregearen aurrean babes egitura bat sortzea izan zen.\nErdi Aroan hainbat zabalkunde izan zituen baina 1485-1488 arteko "Eroen gerran" frantsesek setiatu eta oso kaltetua izan zen. XVI mendean berriztu egin zuten hondarren artean pizkundeko estiloko jauregia eraikiz.\nFrantziako Iraultzaren ondoren gaztelua saldua eta banatua izan zen. Suprefetaren egoitza, epaitegia eta polizia etxea bihurtu zen. Gaur egun bulegoak itxita daude eta turismora ireki da partzialki.


ikasbil.eus: Aldizkari Digitala: DNAren egiturari forma eman zion emakumea\nRosalind Elsie Franklin 1920an jaio zen, Londresen, uztailaren 25ean. Bost anai-arrebetan bigarrena zen. Aita bankaria zen, aurreko hiru belaunaldiak bezala. Beraz, diru-arazorik gabe, Rosalindek prestigioko eskoletan egin zituen ikasketak. 18 urterekin Cambridgen sartzeko azterketa gainditu zuen, kimika ikasteko. Aitak ez zuen alabaren erabakia onartu eta ez zion dirurik eman ikasketak ordaintzeko. Izebak, ordea, bai, eta hari esker hasi zen Rosalind kimika ikasten. Aita berehala konturatu zen egindako akatsaz, eta berriz ere alabaren ikasketa-gastuak bere gain hartu zituen.\nRosalind Franklin. Argazkia: Silver Screen (CC0)\nParisetik Londresera bueltan\nRosalind 1941ean graduatu zen kimika eta fisikan, eta doktore-tesia, berriz, II. Mundu Gerra bukatu ondoren defendatu zuen, 1946an. Ondoren, Parisera joan zen Frantziako Gobernuaren Laborategi Nagusian ikerketa-lanak egitera. Oso ikerketa-talde aktiboa zen Frantziakoa, eta batez ere, emakumeek tokia zuten bertan, Ingalaterran ez bezala. Han ikasi zuen X izpien difrakzioaren teknika; teknika horretan aditu bilakatu zen mundu osoan eta, urte batzuk beranduago, DNAren molekularen ikerketan erabili zuen teknika hori.\nOso maite zuen Paris, baita hango janaria, giroa eta lagunak ere. Hala ere, 1951n Ingalaterrara itzuli zen eta Londreseko King’s College laborategian hasi zen lanean. King’s Collegek bazuen bereizgarri bat: emakumeek ez zuten irakasle-gelan sartzeko baimenik, eta zentroak harro eusten zion, gainera, jarrera matxista horri. Beraz, argi zegoen emakumeek ez zutela inoiz izango gizonen estatus bera.\nFranklin mikroskopioarekin lanean 1955ean.\nArgazkia:MRC Laboratory of Molecular Biology (CC BY-SA 4.0)\nArgazki zehatzak egitura argitzeko\nDNAren egitura aztertzeko agindua eman zioten Rosalindi King’s Collegera iritsi zenean. Han egon zen denboran asko hobetu zuen DNAren irudiak hartzeko aparatua, ordura arte inork egin ez zuen bezala. Eta horrek ikerketan aurrera egiten lagundu zion. Baina etxean bertan zuen etsaia: Wilkins izeneko lankide bat, hain justu. Wilkinsek ezin zuen eraman emakume bat bera baino gehiago izatea. Horregatik, Rosalindek egindako lanaren berri ematen zien, ezkutuan, beste laborategi bateko bi zientzialariri: Watson eta Crick izena zuten. Hala, bi zientzialari horiek 1953ko apirilean DNAren egiturari buruzko artikulua argitaratu zuten Nature aldizkarian, presaka, Rosalindek egin aurretik. Artikulua argitaratzeko, funtsezkoa izan zen argazki bat, 51 zenbakiduna, Rosalindek egindakoa. Watsonek eta Crickek, beste hainbat zientzialariren artean aipatu zuten Rosalind Franklin artikuluan, baina inolako aipamen berezirik egin gabe, ez berari, ez bere datuei, eta gutxiago bere argazkiei.\nBirusen ikerketan pauso garrantzitsuak\nNortasun handiko emakumea zen, baina nekatu egin zen King’s Collegeko giroarekin, eta nola gutxiesten zuten ikusita, beste laborategi batera joan zen. Han, ikerketa-lan garrantzitsuak egin zituen birusen inguruan: poliomielitisarena edo tabakoaren mosaikoari dagokiona, adibidez.\nFranklinek oso argazki zehatzak ateratzen zituen: A-DNA da berea, B-DNA Wilkins lankidearena.\nArgazkia: I.C. Baianu et al. (CC BY-SA 3.0)\n1956an obulutegiko minbizia diagnostikatu zioten. X izpiekin kontaktuan pasatzen zuen denborak sortu ziola uste dute. Pare bat urtez lanean jarraitu zuen, hiru ebakuntza eta kimioterapia jasota. Azkenik, 1958ko apirilaren 16an hil zen, Londresen, 37 urterekin. Lau urte geroago Watsonek, Crickek eta Wilkinsek Nobel Saria jaso zuten DNAren egituraren inguruan egindako ikerketengatik. Inork ez zuen Rosalind Franklin aipatu bere diskurtsoan. Urteak igarota, oraindik ere Rosalind Franklini buruz mespretxuz esaten zuten feminista zela eta huskeriengatik kexatzen zela. Denbora asko pasa ondoren, Watsonek eta Crickek, neurri batean, onartu zuten Rosalind Franklinek egindako lana funtsezkoa eta ordezkaezina izan zela.


Errenteria | OARSOirriak | 2 orrialdea\nOarsoIrriak, herriak sortu eta biziko duen aisialdiaren aldeko apustua egiten du. Sortutako ekimenak, modu herrikoi eta parte-hartzailean lantzen dira, auzolana uztartuz. Euskara, parekidetasuna, ingurugiroarekiko begirune, elkarkidetasuna… dira gure oinarriak. Aisialdiak inguruarekin duen erlazioa mimozhartzen da kontutan, garapen pertsonal zein kolektibo baten ikuspuntutik.\nTag Archives: Errenteria\nErrenteria-Oreretako inauteriak: Jolasen Musikala!\n2020. urtean Errenteria-Oreretako inauteritan OarsoIrriak Jolasen Musikala ekimenean parte hartzeko gonbita luzatzen dizuegu. Urtero bezala, familiek festa giro herrikoian musikaz beteriko ibilbide batean parte hartzeko aukera izango dugu… koreografia kolektiboa, … Irakurtzen jarraitu →\n2020/01/20\t· Utzi iruzkina\nHaurre jai batzorderako deialdia Errenteria-Oreretan\n2018an haurren jai batzordea herriko hainbat familia eta sortzaileekin batera Irria Harro kanta sortu genuen. Prozesua zoragarria izan zen eta txupinazo txikian ezezik kuadrilen egunean eta jaietan ere bere lekutxoa … Irakurtzen jarraitu →\n2019/05/09\t· Utzi iruzkina\nZirkuaren musikala PREST!\nInauteriak ate joka ditugu dagoeneko… Mozorroak prest?! Azken urteetan bezala aurtengoan ere Oarsoirriak ekimeneko lagunek Errenteria/Oreretako kaleak girotu nahi ditugu, Oarsoirriak Zirkuaren Musikala ekimenaren bidez. Datorren martxoaren 2an, larunbatez, herriko … Irakurtzen jarraitu →\n2019/02/26\t· Utzi iruzkina\nAurten errenteria-Oreretako inauteritan OarsoIrriak Zirkuaren Musikala ekimenean parte hartzeko gonbita luzatzen dizuegu. Azken urteetan bezala familiek musikaz beteriko ibilbide batean parte hartzeko aukera izango dugu eta bertan koreografia kolektiboa eta … Irakurtzen jarraitu →\n2019/02/09\t· Utzi iruzkina\nBIZIPOZAREN JAIA irailak 29an\nBIZIPOZA elkarteak antolatuta irailaren 29an Errenteria/Oreretan Bizipozaren Jaia ospatuko da. Aurten Juneren hegoak eta Mindara elkarteen lana izango da protagonista nagusia. Jaiak helburu desberdinak ditu, besteak beste, laguntza afektiboa eta … Irakurtzen jarraitu →\n2018/09/17\t· Utzi iruzkina\nMILA KOLORETAKO TXUPINAZO TXIKIA!!\nJai giroa uztailaren 21ean hasiko da Errenteria-Oreretan!! 16:30etan Gamon zumardian Batuburrunba: Gamon zumarditik abiatuta, Koldo Mitxelena plazara (Esmalteria) joango gara, Zo Zongo perkusio taldeak lagunduta. Perkusio instrumentuak material birziklatuekin egitea … Irakurtzen jarraitu →\n2018/07/16\t· Utzi iruzkina\n[KANTA] Irria harro!\nHaurrek sortutako proiektua, herriko familiekin osatua. 2016 eta 2017. urtetan Errenteria-Oreretako Haurren Jai Batzordeak proposatu zuen txupinazo txikirako eta jaietarako kantu berri bat sortzea. Horiek horrela, 2018ko martxotik aurrera hainbat … Irakurtzen jarraitu →\n2018/06/18\t· 4 iruzkin\nFamilientzat DANTZA tailerra\nDantza sensibilizazio proiektuaren baitan… Errenteriako Udalak eta Kukai Dantzak, OarsoIrriak elkartearekin elkarlanean daramagun Dantza Sensibilizazio proiektuaren baitan, familia osoari zuzendutako dantza tailerra antolatu dugu. Tailerrean 4 urtetik gorako haurrek partehartu ahal … Irakurtzen jarraitu →\n2018/01/31\t· Utzi iruzkina\nINAUTERIAK – Oarsoirriak Ofizioen Musikala\nAurten ere herriak aukeratutako gaiarekin egingo dugu bat eta OarsoIrriak Ofizioen Musikala ekimenean parte hartzeko gonbita luzatzen dizuegu. Familiek musikaz beteriko ibilbide batean parte hartzeko aukera izango dugu. Ibilbidean … Irakurtzen jarraitu →\n2018/01/15\t· Utzi iruzkina\n[Madalenak] Mila koloretako TXUPINAZO txikia!!\nHaurren ametsetako jaiak gauzatzeko asmoz, Oarsoirriok Txupinazo txikia antolatzen lagunduko dugu, Jai Batzordearekin batera. Jai giroa uztailaren 21ean hasiko da 16:30etan Gamon zumardian Batuburrunba: Gamon zumarditik abiatuta, Koldo Mitxelena plazara … Irakurtzen jarraitu →\n2017/07/12\t· Utzi iruzkina


Maiatzaren Lehena. Aldaketa sakona behar dugu, lan guztien eta ondasunen banaketa justuaren alde\nPandemiak zipriztindutako Maiatzaren Lehena izango da 2021eko hau, bigarrenez. Azken hilabeteetan Aiaraldean, Ezkerraldean eta Nafarroako zenbait eskualdetan, besteak beste, ikusi dugunez, enpleguaren eta bertako ekonomiaren defentsarako borrokarako unea da. Izurrite testuinguru honetan, irabazien aldea gutxitzea aitzakia gisa baliatu nahiko dute zenbaitek, langileak kaleratu, lan baldintzak prekarizatu, enpresak itxi edo deslokalizatzeko. Beste zenbait putrek, Euskaltelen kasuan ikusi dugun gisan, egoera baliatuko dute gure herria deskapitalizatu eta euren sakelak betetzeko; edota nagusiki emakumezko langileek egindako zaintza lanen pribatizazioaren kontura negozioa egiten jarraitzeko.\nLangileontzat garai gogorrak datoz. Enpleguaren defentsa sutsua egiteko garaia da. Pandemiak kapitalismoaren bideragarritasun-krisi sakona agerian utzi du. Batetik, bideragarritasun sozialaren krisia dugu: zaintza-krisia eta birprodukzio sozialaren krisia. Egungo eredua sustenga ezina dela eta goitik behera birpentsatu beharra dagoela ikusi dugu, administrazio publikoaren zuzeneko parte hartzearekin eta egiturekin. Bestetik, bideragarritasun ekologikoaren krisia dugu, gero eta indar handiagoz bizitzen ari garena. Kapitalismoak, patriarkala eta ekozida ere badenak, kolapso ekologiko eta sozialera garamatza. Hau ez da jasangarria, eta pandemiak azkartu egin ditu joerak.\nBidegurutze batera iritsi gara eta aldaketa sakonen garaia dator. Horri guztiari nola erantzun? Norabide ezberdinen arteko lehia dago: lehena, 2008an bezala, norabide neoliberalean sakontzea; bigarrena, kapitalismo patriarkal berri bat, erreformen bidez kolapsoa neutralizatzeko; eta hirugarrena, norabide aldaketa bat, aldaketa erradikalen bidea elikatuko duten erreformak. Beraz, erreformen bidez trantsizio bat emango dela argi dago. Horien norabidea, irismena eta subjektua da lehian dagoena.\nAldaketa aldia ez da beraz pandemiarekin amaituko. Krisi klimatikoak erronka izugarria dakarkigu eta eredu zaharraren defentsa soila porroterako bidea baino ez da. Aldaketa sakonen garaia dator. SORTUren ustez, langileriak iniziatibaz jokatu behar du aldaketa horien norabidean lidergotza hartzeko. Euskal langileak, jatorri anitzekoak, enplegatuak, langabetuak nahiz zaintza lanetan ari direnak, guztiak dira Euskal Herriaren oinarri eta zutabe. Euskal Herria da trantsizio prozesu horren oinarri eta eskala.\nAldaketa sakon horien aurrean, iniziatibarik gabeko gobernuak ditugu. Euskal Herria salgai dute, erauntsi neoliberalari aurre egin beharrean, ekaitzaren erdian korronteak daramatza, ez baitaude leman. Pribatizazioak, zerbitzu publikoetan desinbertsioak, prekarietateak eta hainbat lanen feminizazioak duten eraginaren debaluazioa, industriaren salmenta eta enpresa estrategikoen salmenta... Erregimen espainiar eta frantziar neoliberalekiko dependentziaren ondorioz, mugatua da erabakitzeko dugun gaitasuna.\nEzinbestekoa da beraz bestelako sistema bat eraikitzea, lan guztien eta ondasunen banaketa justua egingo duena, zaintza erdigunean jarriko duena eta esplotazio oro baztertuko duena. SORTUk uste du ezkerreko independentismoaren proiektu eta eskaintza politikoa dela irtenbide egokiena: sakoneko aldaketa politiko, ekonomiko, kultural eta soziala behar dugu, eta burujabetza prozesua da horretarako tresna eta bidea. Lidergoa hartuko duen langile-mugimendu anitza behar dugu; lidergoa hartuko duen gobernu independentista eta ezkerrekoa behar dugu; elkarrekin Euskal Herria altxako dutenak, Euskal Estatua eta sozialismoa, balore ekofeministetatik eraikia, ipar izanik.


Labeltessen – Ase eta Gose\nLau babarrun “ofizial” daude Euskal Herrian: Tolosako (G) beltza, Gernikako (B) gorria, Arabako (A) pikarta (Labela, 1999) eta Nafarroako (N) potxa. Udaberrian ereinik, azpiegituren (artifizial zein arto-lastaki) barna igotzen da landarea eta irail-urrian biltzen da leka. Freskotan potxa jan eta gainerakoa lehortzen da, lekan edo aleturik. Hona beste banabar on batzuk: Zangotzako “bolokoa”, Iruñerriko “giltzurrun erakoa”, Tuterako “mejana” (Sanferminetan, aparta), gipuzkoar Beterriko “ijito baba”…\nArabako patata (Labela, 1993). Lursail berean gehienez ere bi urtez behin lantzen den tuberkulu trinko, bete eta osoa behar du izan, 5 – 8 cm-ko luzerakoa, tejorik edo hezetasunik gabea, itxura politekoa, uniformea. Ez du agertu behar orban edo itxura berdexkarik, lurrik edo ernamuinik.\nTomatea (Labela, 1997). Araba, Gipuzkoa eta Bizkaian lantzen den tomate hau, itxura freskoko ale zapal ildotsua da, garbia, astuna eskuan; hezetasun, usain eta zapore arrarorik gabea, barrualdea mami trinkoz zeharo betea. Ekainaren amaieran kaleratzen dira lehen tomateak, umotzen hasitakoan: kolore laranja-berdekoak dira orduan.\nGernikako piperra (Labela, 1993). Txorierri, Mungia eta Busturian (B) batik bat lantzen da barietate gozo hau maiatzetik udazkenera arte biltzen da. Txorten luzetik ateratzen da 6-9 cm luzerako kono zorrotza, berde ilunska, distiratsua. Bere azal fina ez da ia nabaritzen ahoan eta jaki guri-guria duenez, laguntzarik gabe ere jaten da, frijiturik.\nIbarrako piparra (Izen ofiziala, 1997). Beterriko (G) hainbat herritan ekoizten den pipermin gozo hau lurralde horietako gora-behera klimatologikoei egokitu zaie, mintasuna ia erabat ezabaturik. Alea 6-12 cm luze da, berde-horista, mamitsua, aski samurra; udaberrian aldatu eta uda-udazkenean biltzen da eskuz: freskotan frijiturik jaten ez direnak ozpinetan kontserbatzen dira, potajeen osagarri hartzeko.\nTuterako alkatxofa. Tuterako orburu zuri barietateak bakarrik du IGP (1998): zain laburreko (18 cm) eta jaki guri-guriko ale biribil honek goialdean sakonune zirkularra du, ilerik gabea. Tuteran ez ezik, Fontellas, Cabanillas, Fustiñanan eta Kortesen (N) ekoizten delarik, egurrezko kaxetan fresko eta osorik (lehen uztakoak) edo kristalezko txarroetan, ale erdiak edo osoak, zuritu, egosi eta esterilizaturik (bigarrenekoak) merkaturatzen dira.\nLodosako pikillo piperra. Berebiziko itzala hartu du: uzta osoa duela 30 urte autokontsumora bazihoan ere, lehen mailako produktu bilakatu da. Udazkenean biltzen da pikilloak, eskuz: ikuzi, erre, zuritu, lehorrean garbitu eta potoan sartzen da ondoren, urik gabe. Alea 6-10 cm-ko kono gorria da, mamitsua, trinko samarra, jaki gozo eta usain finekoa. Baliteke ale min bakanik gertatzea, ez besterik. Lodosakoak ez ezik, Mendabia, Lerin, Azagra, Andosilla, Carcar, San Adrian eta Sartagudakoak (N) dira piperrok.\nTuterako zainzuri edo esparragoa. Nafar Erriberako perla: kalitatearen apartak eta maneiatzeko trebeziak paregabeko gutizia lortu dute. Esparragoa zurixka da, guria, ia haririk gabea, ahoko leuntasun eta mikaztasun-puntta ezin hobeki harmonizatzen dituena. Urtebiko landarea izaki, udaberriko goizean eskuz bildu eta berehala egosi behar da, berdetzeko (mikazteko) astirik eman gabe. Eskuz zuritu, ikuzi, ur irakinetan galdarraztatu eta sailkatu ondoren latan sarturik esterilizatzen dira. Allo, Andosilla, Azagra, Cadreita, Carcar, Larraga, Lodosa, Marcilla, San Adrian, Sesma, Tutera eta Zarrakaztelun (N) ekoizten da.\nEzpeletako biperra. (Izen ofiziala, 1999). Ainhoa, Kanbo, Haltsu, Itsasu, Jatsu, Larresoro, Senpere, Zuraide, Uztaritze eta Ezpeletan (L) ekoizten den zapore gozo-min sakoneko piper gorri hau, hautsetan eskuarki, piperrada, pate, terrina, ehiza, saltsa eta haragi-plateretan agertzen da. Apiriletik uztaila bitartean landatu eta azarora arte biltzen dira, eskuz, azaleraren erdia gorria izaki, 7-14 cm-ko luzera dutenak bakarrik. Aleka, fresko, txirikordetan lehor edo hauts bihurtuta, txarroan saltzen da. Urriaren azken igandea du bere eguna.\nItsasuko gerezia. Itsasu, Makea, Bidarrai, Kanbo, Luhuso eta Ezpeletan (L) ekoizten da peloa, beltxa (gorri iluna eta beltza, biak gozogintzan eta ozpingintzan erabiliak) eta xapata (hori-laranja kolorekoa, gaziena, freskotan saltzen da gehien) barietateetako gereziak. Konfitura egiteko, hainbat orduz gerezia azukretan beratu ondoren, egosi eta, azkenik, pototan sartzen da: pektinarik ez duenez, pusketez osaturiko krema gorri-ilun gozo eta usaintsua ateratzen da (euskal pastelaren jatorrizko betekia horixe da).\nEuskal Baserri (Labela, 1994). Elikagaien Kalitatedun Labelen barnean eratu zen marka hori, bertako Batzordeak eta Eusko Jaurlaritzak ezarritako baldintzak betetzen dituzten barazki eta fruten (tipulin, tipula, leka, letxu, zerba, kalabazin, pepino, porru, sagar, udare eta kiwia) adierazgarri da. Produktuok (bost egunean saldu ez direnek, bereiziki) kalitate-kontrol zorrotzak gainditu behar dituzte marka horri eusteko.\nBehi-esne labelduna. Behiari jetzi ondoren, filtratu eta hoztu egiten da, ibilgailu egokituetan garraiatu aurretik. Jetzi denetik 72 ordura gehienez pasteurizatu behar da, geroztik esnearen ezaugarri organoleptikoak aldatu egiten direlako. Inolako antibiotiko, botika zein germen patogenoren arrastorik ez du izan behar esne gordinak. Aztertu, pasteurizatu eta homogeneizatu (esnegaina denean banatu) ondoren, atzera hoztu eta lehenbailehen ontziratzen da. Horrelako esnea zuria da, esne gordinaren zapore-usainak ditu eta gantz-molekulak uniformeki banatuak daude likidoan.\nIratiko gazta (Labela, 1980). Zuberoa eta Nafarroa Behereko goi-larretan udan bazkatzen duten ardi muturbeltz, muturgorri eta euskal-biarnesen esne gordinarekin ekoizten da, mendian bertan. Lau hilabetez heltzen da gazta egin berria, toki ilun egurastuan. Zilindro zapala, 10 X 26 cm eta 3–4 kg-koa da gazta ertaina (txiki eta handiagoak badira), oso gantzatsua (%50ekoa, estraktu lehorrarekiko); azal gogorra laranja koloretik gris argitsuraino doa, umotu ahala. Erdi-guria du mamia, boli kolorekoa, zulo txikiz josia. Zaporeak ez du garratz, ez mikatz gertatu behar, eta gazta ez zaio ahosabaiari itsasten.\nIdiazabal gazta (Izen ofiziala, 1989). Gipuzkoa, Nafarroa, Bizkaia eta Arabako larreetan bazkatzen duten ardi karrantzar eta latxen esne gordinarekin ekoizten da. Bi hilabetez helduko da, gutxienez, 10° C-tan eta %90eko hezetasunean. Zilindro erregularra da gazta ertaina, 10 X 20 cm eta 1–3 kg-koa, gantzatsua (%45ekoa, estraktu lehorrarekiko); azal gogor eta laua marroia da gazta keztatu denean; horizta, bestela. Erdi-gogorra du mamia, elastiko eta krematsua, boli koloretik lasto-horirainokoa, zulo txiki gutxirekin. Usain sarkor, garbikoa da, min-izpi batekin, kea ekartzen du gogora (keztatuetan). Zaporeak ardi-esne helduarena behar du, min-, garratz-, mikatz- eta gozo-izpi batekin.\nErronkariko gazta. Uztarrotz, Izaba, Urtzainki, Erronkari, Bidankoze, Garde eta Burgiko (N) ardi latx eta arrasen esne gordin eta gatzagiarekin ekoizten da izen ofizialeko gazta hau. Sei bat hilabetez heltzen da gazta, toki ilun hotzean. 1,5–4 kg bitarteko zilindro erregularra da gazta, gantzatsua (%45ekoa, estraktu lehorrarekiko); azal gogorra zur koloretik lasto-horistaraino doa. Erdigogorra du mamia, boli-horista kolorekoa, zulo txikiak uniformeki banatuta. Usain garbi, sarkor, luzea; zapore sendo, sakon eta luzea, min-lorratz batez alaitua, gurintsua.\nIrulegiko ardoa (Labela, 1970). (EEE: C Ia-a zona) Anhauze, Azkarate, Arrosa, Baigorri, Bidarrai, Irulegi, Izpura, Jatsu eta Orzaizen (BN) gorpuzten da terraza eta espalderetan antolatutako mahastietan ardo honen ekoizpen mugatua. Errubi kolore argikoa da beltza, mendabelar-izpidun mugurdi usainduna. Hiru urtez zahartu ondoren, sentsazio horiek leundu egiten dira. Gorriak, ordea, almendra mikatzaren usain leuna du, tipula-azalaren alderako kolorea eta ahokatze freskoa, garraztasun suabearekin.\nLehenago ere hamaikatxo label-aurreko pattar ekoiztu dira gurean: Baionan Izarra, Gasteizko Karpy, Bizkaian Gorostiaga-Goytisolo brandya, Nafarroako Las Cadenas eta Gipuzkoan Marie Brizard anisak… eta hamaika patxaran, pepino-, alkatxofa-, meloi-, makatz-, txermen- eta abarrez argitutako uxualak.\nArmagnak pattarra ere, gure-gurea ez bada, halakotzat hartzen dugu. Oraingo Autz herrian (euskara zaharrean, Eliberri) du armagnakak merkatu-gune sendoena, bertan bouteille basquaise klasikoan ontziratua merkaturatzen dute.\nBizkaiko txakolina (Labela, 1994). XIII. mendeaz geroztik Bizkaian (EEE: C Ia zona) ekoizten delarik, hiru motakoa dago: zuria (%80), gorria (%15) eta beltza (%5), beti ere ondo heldutako mahatsarekin nahiz, eguraldiaren bereziagatik, azukrea urri duen. Ardo gazte, fresko, abokatu eta txinpart pittin bat duena, urtean edatea aholkatzen du adituak.\nGetariko txakolina. Dagoeneko Getaria, Zarautz eta Aian bakarrik ekoizten den txakolin zuri hau zabaltzen ari da berriz ere (EEE: C Ia zona). Frutatsu, gazte, txinpartekoa edan errazekoa da.


Euskaraz.net - 3.6. Irudia\nESTAS AQU�: Sarrera » Publicaciones » Libros digitales » Altzaga Toribio » Tantarrantan » 3.6. Irudia\nVI Tiburtxio eta Martxela. Berehala Joxe Ramon.\nMARTXELA Ez dakizu, Tiburtxio, zenbat negar egin dudan.\nTIBURTXIO Nik ere bai, Martxela.\nMARTXELA Eta nire ama, zu uzteko eta uzteko, gelditu gabe ari zitzaidan.\nTIBURTXIO Hori bera, niri ere, amak esaten zidan.\nMARTXELA Nik ordea, nahi eta ere, ezin zu utzi.\nTIBURTXIO Hori bera niri gertatzen zitzaidan.\nJOXE RAMON (Baserritik atereaz) Hemen al zarete, gazteak?\nTIBURTXIO Hemen gaude.\nJOXE RAMON Eta barren horiek batere alaitu al dira?\nMARTXELA Ondo beharra dugu.\nJOXE RAMON Gaixoak. Gizartean ere, mendietan bezala gertatzen da. Askotan errekatxoek, beren uhaskatik aterata, kalte gogorrak egiten dituzte, negar ugari sorrarazi ere bai. Baina lehengo bidetara bihurtzean, zer atsegin, zer pozak bihotz guzietan. Hemen ere hori bera gertatu da. Bada norbait, bere bidetik atera dena. Eskerrak eman diezazkiogun gure Jaungoiko onari bihurtu delako, eta poztu daitezen gure barrenak.\nTIBURTXIO Nire ezereza ezagutzen dut. Etxe honetan azaldu nintzenean banekien ezin eskaini nezakeela nire zintzotasun apurra eta nire lanerako gogoa baizik.\nJOXE RAMON Mutil zintzo eta langileak ez zeukak inorako lotsaizunik.\nTIBURTXIO Ni zoriontsu bizi nintzen, ni baino zoriontsuago inor izan zitekeenik ez nuen uste. Egunez, soroan, lana gogotik egiten genuen; ez lan haserrez, lan pozaz baizik.\nJOXE RAMON Hori duk, seme. Ez duk lanik nekazaritzakoa baino emankorragorik. Gure kopetatik isurtzen den izerdi tanto bakoitzak, lurra maitetsu zabalarazten dik, eta garau, ale ugariak ematen zizkiguk.\nTIBURTXIO Eta gauean, lanak bukatu ondoren, sendi guztia su ondoan biltzen ginenean, ez zen niretzat halako zerurik.\nJOXE RAMON Nekazarien zerua horixe duk.\nTIBURTXIO Lehen, gure amona xaharrak ipuinak esaten zizkigun.\nMARTXELA Zer ederki!\nTIBURTXIO Gaixo hura hil zen; eta orain, amak esaten dizkigu. Ni, zoriontsu, beste ezeren zalerik gabe bizi nintzen� baina, Martxela ezagutu nuen, eta nire izaera oso aldatu zen: soroan eta etxean, esna edo ametsetan beti Martxela dabil nire buruan. Ni ez nintzen bere bila joan, nik ez nuen behin ere horrelako asmorik izan. Nire barrenean, bere kabuz, sortu zen gau eta egun uzten ez nauen grina ezin aldendua. Nik ez dakit zer den hau.\nJOXE RAMON Nik bai. Ur horietan igaroa bainauk lehenago. Esango diat. Zuen etxean, lehen, amonak esaten zizkizuen ipuinak; baina hura hil zuan eta orain amak esaten dizkizue. Zuen ama gajoak ordea, nik bezala, hil beharko diagu, eta aurrera nork ipuinak esan bilatu behar duk,�\nMARTXELA Nik esango ditut. Amari eta amonari ikasiak, politak badakizkit.\nJOXE RAMON Hori da bide zuzen eta jatorra.\nMARTXELA Etxeari begiratzea nire gain geldituko da; nik nire senarrari soroko lanetan lagunduko diot; nik sendia biltzean ipuinak esango ditut�\nTIBURTXIO Eta hori izango da zorion neurrigabea.\nJOXE RAMON Bai gazteak, bai. Soroko lanak amaitu ondoren, sendiak sukaldeko epeltasunean biltzen diren bitartean, Euskal Herriko baserriek zoriontsu eta garaiki iraungo dute.


Silvia Casale, Pierre Hazan, Raymond Kendall, Nuala O'Loan eta Alberto Spektorowski dira Nazioarteko Harremanetarako Taldeko kideak - Euskal Herria - Berria\nSilvia Casale, Pierre Hazan, Raymond Kendall, Nuala O'Loan eta Alberto Spektorowski dira Nazioarteko Harremanetarako Taldeko kideak\nGaur eman du haien izenen berri Brian Currinek. Torturaren auzietan, giza eskubideen alorrean, Interpolen, gatazkak konpontzeko prozesuetan eta Israelgo auzian ibili izan dira edo dabiltza.\n2011ko otsailak 14\nBrian Currinek gaur aurkeztu ditu, Bilbon, Nazioarteko Harremanetarako Taldea osatu duten bost kideak: Silvia Casale, Pierre Hazan, Raymond Kendall, Nuala O�Loan eta Alberto Spektorowski. Haietatik Hazan, Kendall eta O'Loan etorri dira Euskal Herrira, gaur, eta bihar goizean prentsaurreko bat emango dute Bilbon, hotel batean. Casale eta Spektorowski ezin izan dira etorri, "agenda arazoengatik", Lokarri herritar sarearen oharrak dioenez. - Casale: torturaren aurka lan egiten du Europan. - Hazan: giza eskubideen eta justiziaren aldeko lana egiten du. - Kendall: Interpoleko idazkari nagusia izan zen. - O�Loan: gatazkak konpontzeko Irlandaren enbaxadorea da. - Spektorowski: Israelgo ministro izana da. Ezker abertzalearen legalizazioa eta bake prozesu arrakastatsu baten gaineko konfiantza bultzatzea izango da taldearen zeregina, Currinek dioenez. Azaroaren 12an aurkeztu zuen Currinek Harremanetarako Nazioarteko Taldearen eginkizuna. Helburua proiektu politiko guztiak onartuko dituen esparru politiko bat sortzea da. "Baliabide demokratikoetan oinarrituta, edozein jatorritako indarkeriarik edo indarkeria mehatxurik gabea", esan zuen Currinek orduan. Hark aurkezpenean adierazi zuenez, alderdi politiko guztiekin akordio bat lortzen saiatuko dira. "Batasuna legeztatuta egon arte, ez da alderdi guztien negoziaziorik egongo". Nazioarteko Taldearen eginkizuna zehazteko, gobernu, alderdi politiko eta eragileekin bildu zen orduan. Espetxe politikan aldaketak egin beharra ere aldarrikatu zuen Currinek. "Garrantzitsua da bakearekin konprometitutako pertsonak -hala nola Arnaldo Otegi- aske egotea, prozesuari ekarpenak egiteko". Nazioarteko Taldearen eginkizuna Legeztatzea. "Ezker abertzalearen legeztatzea bultzatu, erraztu eta ahalbidetzea". Konfiantza eragin. "Konfiantza eragiten duten neurriak bultzatzea, hala nola bere jarduera politikoa murrizten dituen neurri bereziak gainditzea eta egungo espetxe politika eraldatu eta berria egokitzea". Alderdien zerbitzura. "Alderdiak animatu eta zerbitzatu, hala eskatzen den neurrian, elkarrizketa politikorako egutegi bat prestatuz eta garatuz". Alde askotako negoziazio bultzatzea. "Indar politikoek eskatzen duten neurrian, alde askotako elkarrizketa eta negoziazioa bultzatu, erraztu eta ahalbidetzea, inongo baldintzarik gabe eta emaitza aurretik zehaztu gabe, Mitchellen Printzipioen menpe. Gatazka politikoa gainditzeko akordio barneratzaile bat lortzea litzateke alderdi askotako elkarrizketa eta negoziazioaren helburua". Bitartekaritza. "Aldeek eskatuta, bitartekari jardutea blokeoa gertatuz gero". Bake prozesua gizarteratzea. "Bake prozesu arrakastatsu bat egiazki posible dela helaraztea gizarteari, hori sinesteko konfiantza sortzea".\n21 pertsona ezagunek larunbatean manifestatzera deitu dute Bilbon, legeztatzearen alde\nNazioarteko Harremanetarako Taldeko kideak (gazteleraz dago PDFa)


Osasunerako neurri eraginkorrak eskatu ditu Ernai gazte antolakundeak - Uribe kosta - Hiruka.eus\nOsasunerako neurri eraginkorrak eskatu ditu Ernai gazte antolakundeak\nErredakzioa 2020-11-05 13:18\nBizi dugun larrialdi egoeraren aurrean, Ernai gazte antolakundeak sei eskakizun egin gura izan dio Eusko Jaurlaritzari, eta gobernuburuei, gizartea bera eta langileak babesteko. Horretarako, Uribe Kostako militanteek aldarrikapenok mahai-gaineratu zituzten martitzenean, Erandiotik Plentziarako metro-bidai batean: "Arduraz jokatzeko unea da, irtenbide kolektiboak bilatzekoa. Herritarrok prest gaude; baina non dago arduradun politikoei dagokien bestelako lan guztia? Non daude inbertsioak? Non daude baliabideak?".\nMetroko "okupazio" horren bitartez, Uribe Kostako Ernaiko gazteek sei eskakizun plazaratu gura izan dituzte:\nGarraio publikoa indartzea, maiztasun eta irisgarritasuna handituta.\nAlokairuen ordainketak etetea; baita prezioen igoerak ekiditea eta etxegabetzeak gelditzea ere.\nOinarrizko errenta bermatzea sarrerarik gabe dauden edo galdu duten gazteei.\nHezkuntza ratioak jaitsi, eta ikasleei beharrezko baliabideak bermatu.\nLanpostuak defendatu; kaleratzeak ekidin eta gazteon prekarizazioagaz amaitu.\nKriminalizazioa gelditu; herritarrei informazio eskubidea eta gardentasuna bermatu.\nErnai gazte antolakundeak zabaldutako oharra, osorik:\nAzken asteetan koronabirusaren kutsatze-tasak gora egin du, eta neurriak gogortuko zirenaren ideia gero eta zabalduago egon da. Azken asteetako neurrien gogortzea eta alarma-egoeraren ezartzea mugarria izan dira, bigarren olatua deitzen ari direnarekin parez pare kokatu gaitu. Berriro ere azpimarratu nahi dugu arduratsuak izan eta elkar-zaintzearen garrantzia. Denon osasun eta bizitzari buruz ari gara, eta ardura kolektiboa daukagu beraz. Ernaiko militanteok ardura honekiko modu kontzientean jardun behar dugu.\nKoronabirusak ertz-anitz dituen krisia azaleratu digula sarritan esan dugu azken hilabeteetan. Krisi sanitarioa izan baden arren, sistema kapitalista heteropatriarkala, eta beraz, gure bizitzak antolatzeko dugun eredua da krisian jarri dena, ez baitigu osasuna zaindu eta bizitzak sostengatzea ahalbidetzen. Beraz, egoera honi sistema kapitalista heteropatriarkalari eutsi asmoz erantzun nahi izatea antzua da erabat, eta soilik ekar ditzake zaurgarritasuna, prekaritatea, biolentzia eta bazterketa.\nHartu diren neurri gehienek ardura indibidualean jarri dute arreta, herritarrok gaixotzeagatik estigmatizatuak izan gara, eta zeharka beraz, pairatzen ditugun ondorio ekonomiko eta sozialen erantzule bihurtu gaituzte: zaintza sistemaren kolapsoaren erantzule egin gaituzte, gure arduragabetasunaren aitzakian ezarri dituzte tabernak ixteko agindua, etxeratze-agindua, mugikortasunaren mugapena… Ez dugu ukatzen norbanakoen jarduerak eragin garrantzitsua duela testuinguru honetan, berriro ere esaten dugu, arduratsuak izateko garaia dela. Baina hilabete guzti hauetan titular ponposoetatik harago ez dugu deus entzun osasun sistema eta bereziki lehen-arreta indartzeko estrategien inguruan, hezkuntzan itzulera seguru baterako protokoloen nahasmenduan mareatu gaituzte klaseetan 30 ikasletik gora elkartzen jarraitzen dugularik.\nBerriki hartu dituzten neurriak logika orokor horren beste adibide bat baino ez dira. Alde batetik pertsonak produzitzen eta kontsumitzen duten kapitalismoari funtzionalak diren gorputz bezala ulertzen gaituzten neurriak dira, eta hori egiten jarraitu ahal izateko norabidean kokatzen dira: Lan egin dezakegu, ikasi, erosi, tabernetan egon, horretarako mila erraztasun ditugu; baina aisialdia mugatzen digute, lagunekin egotea oztopatu, kultura baztertu, militantzia kriminalizatu…\nGainera ardurak indibidualizatu eta, kontrol sozialean sakontzen duten neurriak dira: etxeratze-agindua, kontrol poliziala… kriminalizazio honen jomugan gaude eta egon gara gazteok. Aisialdi eta sozializaziorako dauzkagun espazioak itxi eta eskaintzak kendu dizkigute, ez gaituzte kontuan hartu ezertarako, eta gainera koronabirusa zabaltzearen ardura gurea dela behin eta berriz entzun behar dugu, irudi desitxuratu bat sortuz. Berriro ere, arduratsu jokatzeko deia gure egiten dugu, baina ez dugu onartzen gazteriaren kriminalizazioa eztabaida desbideratzeko erabiltzea. Ospitaleak kolapsatzear badaude ardura kolektiboaren lanketa pedagogikoa egin ez delako da, ekonomia kapitalista babesteko konfinamenduan ezarritako neurriak korrika eta presaka altxatu zirelako, ez delako alternatibarik landu eta osasungintza publikoa ez delako baliabidez hornitu.\nAzkenik, norbanakooi begirako neurriak hartzearekin batera ez dira inolako neurri ekonomikorik hartu. Konfinamenduak gogortzearen aurrean ez dira babes sozialerako neurriak indartu, ez da alokairuen etete bat bultzatu, oinarrizko diru sarrerak bermatzeko sistemak, ERTEak… nahikoa izan gabe jarraitzen dute. Gazte askok ez dakigu alokairua ordaindu ahal izango dugun, langabeziaren zerrendak betetzen jarraitzen dugu enplegua suntsitzen ari delako eta lan esparru genituen horietan ez dugulako lanik aurkitzen… Neurriak hartzea beharrezkoa bada, pertsonak modu integralean ulertzen gaituzten neurriak izan behar dira.\nKoronabirusaren hedapenari aurre egiteko hartu beharreko neurriei buruzko eztabaida, eta irekitzen ari den krisi ekonomikoari aurre egiteko neurrien eztabaida korapilatuta agertzen zaizkigu. Koronabirusa geratzeko hartzen diren neurrien eztabaidarekin batera, bertan ditugu aurrekontuen eztabaida, Europako funtsekin zer egingo dugun… Eztabaida antzuetan korapilatu nahi gaituzten testuinguru batean aurkitzen gara, eta eskuin muturrak haserre soziala eta askatasunaren bandera kapitalizatzeko arriskua mahai gainean daukagu; horregatik osasuna VS ekonomia dikotomia faltsua gainditu eta ikuspegi integral batetik bizitzaz mintzatu behar gara: bizitzaren sostengagarritasunaz pandemia garaian. Hitz egin behar dugu osasun fisiko eta mentalaz, bizitza sostengatzeko behar materialaz eta oinarrizko eskubideetaz (elikadura, etxebizitza, energia, baliabide ekonomikoak), komunitateaz… hauek sostengatzeari buruz. Hau ezin daiteke egin sistema kapitalista heteropatriarkalaren ikuspegitik, nahitaez eraldaketa sozialaren norabidean izan behar du, Euskal Herri independente, sozialista eta feminista ipar. Estatuek dituzten baliabideak herritarren mesedetan jarri behar dituzte eta ez kapitalaren mesedetan.\nNorabide horretan herritarrok izan behar dugu protagonista eta komunitateak egon behar du erdigunean. Horretarako herri eragileen aitortza eta protagonismoa ezinbestekoa da. Gazte independentista, sozialista eta feministok arrakala hau irekitzeko bultza egin behar dugu. Otzan eta geldirik nahi gaituzte, baina orain inoiz baino gehiago gure jardun politikoan sakontzeko tenorean gaude. Modu berriak sortu beharko ditugu, egoerari egokituak baina antolatuta jarraitu behar dugu. Azken hilabeteetan ikasten joan gara, horren kontzientzia hartu eta baliatu behar dugu.\nGazteak, beraz, ez gara geldirik etxean geratuko. Gure jardun militantearekin jarraituko dugu, inoiz baino garrantzitsuagoa delako eragiten jarraitzea. Sormena izango da gure lanabesa eta egoeraren baitan gure Herriaren eta komunitatearen beharretara moldatuko dugu gure militantzia.\nElkar zaintzeko antolakuntza bultzatzen jarraitu behar dugu. Berebizikoa izango da alternatiba politiko, sozial eta kultural bezala indartzen jarraitzea. Gure eguneroko jarduna balioan jartzea, gaztetxeetan, neska*gazte taldeetan, prekarietatearen aurkako borrokan… Gure herri eta auzoak inoiz baino biziago eta bizigarriago egitea gure ardura ere bada. Zaintzatik eta sormenez, gure herri eta auzoetan eragiten jarraituko dugu.\nZerbitzu publikoak indartzea eskatu du Ernai gazte-antolakundeak\nErredakzioa 2020 urr 29 EHU\nUnibertsitatera bidean ikasleak arriskuan jarriko ez dituen garraio publikoa exijitzeko, Leioako EHUtik Bilbora doan Bizkaibuseko autobus bat bloke...


Bestelako parametroak. Noticias de Gipuzkoa\nAna Urkiza - 2017(e)ko martxoaren 20a, astelehena - 11:09etan eguneratua\nAurreko astean, Gipuzkoako Foru Aldundian, hainbat lagun bildu ginen gipuzkoarren kultura politikoaz hitz egiteko. Aurretiaz, inkesta batean parte hartzeko gonbita luzatu ziguten eta, honakoan, inkestaren emaitzak ezagutzeko eta hainbat terminologia politikoren gainean eztabaida-tzeko elkartu ginen. Helburua, etorkizunean kultura politikoa sustatzeko eta politikaren lan lerro nagusiak zeintzuk izan daitezkeen irudikatzen hastea. Interesgarria izan zen inkestaren emaitzak jasotzea eta belaunaldi ezberdinen artean agertzen diren ezberdintasunak (sekula ez dira txarrerako) antzematea. "Politika" eta "demokrazia" terminoekin batera, "militantzia", "partaidetza", "bizikidetza", "solidaritatea", "konpromisoa", "sakrifizioa" hainbat eta hainbat termino aztertzeko beta izan genuen eta argiro ikusi genuen, terminoetan beraietan ere sekulako garapena nozitu dugula azken hamarkadotan.\nArrasaten, ostera, "Euskaraz bizi" eguna ospatu dute asteburuan. Bi belaunaldi nahikoa dela esan da bertan Euskal Herria euskalduntzeko. Apirilaren 8an ETAk armak entregatuko dituela aditzera eman da. Eta, atzo, 125.000 lagun beren herriaren etorkizunari buruzko galdeketan parte hartzera gonbidatuta zeuden. Zalantza gabe, gure herriaren etorkizuna irudikatzeko testuingurua eta eskura ditugun bitartekoak besterik dira. Aztiker-ek gidatutako kultura politikoaren gaineko azterketan nabarmentzen zen gaietako bat zera zen: orain 40-60 urte dituzten hiritarren eta gazteen artean dagoen politikari buruzko ikuspegia eta inplikazioa oso ezberdinak direla. Adituen eta hiritarren artean ere aldea nabarmena zen. Kontua, ordea, kultura politikoa neurtzeko erabili dugun ikuspegia, hain zuzen ere, orain arte baloratu ditugun edukien araberakoa ez ote den. Testuinguruaren aldaketa eta politikariek egindako lana ere hor daude. Gizartea mugitzen ari da. Agian, parametro ezberdinetan.


Kontxako bandera Elgetan izan da asteburuan - Elgeta - Goiena.eus\nKontxako bandera Elgetan izan da asteburuan\nJagoba Domingo 2013-11-26 18:41\nOlatuaren goian edo behean, elgetar zaleak Hondarribiko Ama Guadalupeko arraunlariekin egon direla eta egongo direla argi geratu da asteburuan. Urtero bezala, ongietorria egin diete arraunlariei udaletxean, Kontxako bandera eurekin ekarri duten arraunlariei oraingoan.\nZapatua, 12:00ak baino minutu batzuk lehenago heldu zen autobusa Elgetara eta, udaletxera igo aurretik, talde argazkia egin eta aurreskua dantzatu zieten arraunlari zein zaleei. Ondoren, udaletxeko osoko bilkuren aretoan, Mikel Orbañanos arraunlari oriotarrak esker hitzak izan zituen elgetarrentzat, urte guzti hauetan taldearen ondoan egotearren, eta oroigarri polit bat eman zien zaleei: Kontxako banderaren erreplika antzeko koadro bat.\nOxel Erostarbek ere, Elgetako alkatea, urteroko bisita eskertzeaz gain, oroigarri bana eman zien arraunlariei; eta Jesus Mari Beristainek, bertso bat eskaintzeaz gain, duela egun batzuk hildako Beñat Elzo arraunlari ohiari omenalditxo bat egin nahi izan zion. Udaletxean amaitutakoan Espaloira joan ziren hamaiketakoa eta bazkaria egitera, azken urteotan ohitura bihurtu den mus txapelketa jokatu aurretik.


Hizlaria: Donoso Vicente\nGaur egungo diskurtso nagusiarentzat –“Washington-go adostasunaren ondoren inoiz baino gehiago- enpresa “ekoizpen-faktoreak” (kapitala eta lana) ahalik eta modurik eraginkorrenean konbinatzen diren toki bat da. Hala ere, eraginkortasunaren diskurtsoak enpresaren erantzukizunak estaltzen ditu; izan ere enpresak (pertsonez osatutako instituzioa den neurrian) erantzukizunak ditu bai barreneko alderdian: langileen eskubideak; bai kanpoko alderdian: (baliabideak eskatzen dituen neurrian): ingurumena, eta (produktu eta zerbitzuak eskaintzen dituen neurrian): kontsumitzaileen eskubideak. Etorkizuneko enpresak gai izan beharko luke eraginkortasuna kalitatezko enpleguarekin bateratzeko, lan-eskubideak gizarte-eskubideekin, ingurumenarekiko begirunea kontsumitzaileen ongizatearekin. Politikariek eta hiritarrek lagundu beharko lukete hori bideragarria izan dadin.


Aipagarriak (8. orria) - Eskohitza blog komunitatea\nEskohitza → Aipagarriak (8. orria)\nPerlas informativas del mes de junio\nEuskaldun baten striptease identitarioa\nMahainguru honetarako molde teorikoko, jite akademikoko mintzaldia prestatzen hasi nintzen: gauza serioa, burutsua. Egiaren aitortzeko, lan nekeza, astuna suertatzen ari zitzaidan eta, halako batean, Xabier Aierdi maisu handiak Leioan irakasle izan nuelarik esan zidan zerbaitekin akordatu nintzen: Ideia onak dituzu, eta garagardo bat eskuartean duzula ederki azaltzen dituzu, baina alferregia zara akademikoki maila bereko gauzak egiteko.\nSexu-esplotazioa 2008ko Europan\nMoldavia da Europako herrialderik pobretuena. Europar Batasunaren atarian badago ere, bertan dago azken hamarkadetan loratzen ari diren sexu esplotazioaren, behartutako lanaren eta organo-trafikoaren egungo azokarik garrantzitsuena. Alina da negozio horiek utzitako biktimetako bat.\nBizitzan, orainera garamatzan osagaiak bilatu ohi ditugu iraganean. Bere oroitzapenen artean, txikitatik etxeekin jostetan aritzea gustatzen zitzaiola azpimarratuko du arkitektuak, eta aktoreak ikusi eta bereziki gozaturiko filmak ekarriko ditu gogora; euskaltzainak, apika, betidanik hitzekin izandako lilura nabarmenduko du. Aspaldikoa eta gaurkoa lotzen dituzten hari horiekin geure bizitzaren oihala ehuntzen baitugu, gure egoera, gaur egun garen hori, patuak markatutakoaren emaitza balitz bezala, zuzeneko ibilbide baten helmuga baitezpadakoa, eta ez kasualitatez josiriko bide malkartsu baten momentuzko hondar urratsa. Bizitzan hala egiten dugu, hala egin behar dugu noraezean, orainetik iraganerantz hariak bota, gutaz geure buruari kontatzen diogun narrazioa harilkatu ahal izateko. Nolanahi den ere, apurtu egiten dira, batzuetan, gure nortasunari euskarri ematen dioten hari horiek, eta jitoan gelditzen gara, geure istorioari zentzua emateko zeri heldu ez dakigularik. Orduan, gutienez bi estrategia ditugu eskuar. Lehena zailena da: narrazioari uko egin eta geure burua irudikatzeko bertzelako moduak xerkatu. Bigarrena hauxe izan liteke: hutsean, narrazio idealizatu bat egiteari ekin: gertatu zitzaiguna gertatu izan ez balitzaigu, gure gaurko egoera guziz desberdina izanen litzateke.\nEgin klik 'Ikusi albisteak' loturan web bakoitzeko azken albisteak bistaratzeko.\nIkusi albisteak »Berria.info »\nEzin izan da albisterik eskuratu.\nIkusi albisteak »Zabaldu.com »\nIkusi albisteak »Gara.net »\nConfirman la muerte de las 147 personas que viajaban en el avión siniestrado en Lagos\nQuince muertos en Pakistán en un ataque con "drones"\nGara.net deja en manos de NAIZ la última hora informativa\nEl paro registra una ligera bajada en mayo


Neurrira egindako unibertsitate-kredituak | Consumer\nNeurrira egindako unibertsitate-kredituak\nIkasleek 60.000 eurorainoko kredituak kontrata ditzakete, kontratatzen duten produktu motaren, unibertsitateko finantzaketaren edo akademiaz kanpoko finantzaketaren arabera.\narabera: Osteguna, 2007ko irailaren 13a\nInteres txikiak eta lehentasunezko baldintzak\n/imgs/2007/05/unibertsitatea01.jpg"Eskolara itzultzea" beti zaila dena eramangarriago egin daiteke, 2007-2008 ikasturte berriari aurre egiteko finantza-erakundeek garatu dituzten kredituei esker. Interes apalagoak, epeak luzatzea edo komisioak ordaintzetik salbuestea dira, besteak beste, kreditu horien ezaugarrietako batzuk, ezaugarri komun bat baitute: kreditu bigunak dira, hau da, aplikatzen diren interes-tasak onuragarriak dira kasu gehienetan. Ez da aukera bakarra; izan ere, banku eta aurrezki-kutxa batzuek beste mailegu batzuk ere eskaintzen dituzte, ikaslearen eskolaz kanpoko jarduerari aurre egiteko eta ostatua, garraioa edo mantenua finantzatzeko. Gainera, ikastaro berriak dakartzan gastuei aurre egiteko berariazko produktuak ere finantza daitezke eskoletara itzultzeko (liburuak, uniformea, matrikulak, eskola eta kirol materiala…). Ikasleentzat ere oso onuragarria da Hezkuntza eta Zientzia Ministerioak diruz lagundutako maileguak kontratatzea interes oso baxuko eta lehentasunezko baldintzetan, baita autonomia-erkidego jakin bateko unibertsitateetan unibertsitate-ikasketak egiteko maileguak ere.\nUnibertsitarioak bere beharretara ongien egokitzen den kreditua hautatu besterik ez du, Espainiako finantza-sektorearen eskaintza oso zabala baita, eta ia erakunde guztiek eskaintzen dituzte horrelako produktuak, ikasturte berria iristean gehien eskatzen dituztenak. Maileguen zenbatekoa 3.000 eta 60.000 euro bitartekoa da (bankuek eta aurrezki-kutxek eskaintzen duten maximoa), baina batez bestekoa 3.000-7.000 euro ingurukoa da, eta mailegatutako zenbatekoaren araberako epean itzuli beharko dute. Hala, kopuru ertain-baxuetan, urtebete ingurukoa da; kopuru handiagoetan, epea bost urtera arte luzatzen ahal da.\nGustu guztietarako kredituak daude. Prestakuntza akademikoarekin zuzeneko zerikusia duten gastuak finantzatzeko (matrikula, liburuak, ikasketa-materiala, joan-etorriak eta egonaldi-gastuak) Caixa Catalunyako Estudios kreditua dago. Kreditu-formula hori unibertsitarioentzako da, eta, finantza-erakundearen iritziz, "ikasketek irauten duten bitartean etengabe irekita dagoen kreditua izateko aukera ematen du". Interes oso txikiko eta komisiorik gabeko mailegua da, eta, ustekaberen bat gertatzen bada, Ikasketa Kredituaren Itxaron-bermearekin ordainketa atzeratzeko elkarren segidako 6 hilabeteko hiru denboraldi eska daitezke, eta epe horietan harpidedunak ez du ezer ordainduko. Gehienez ere 7.000 eta 40.000 euro bitartekoa izanen da, hautatzen den modalitatearen arabera (berehalakoa edo geroratua), eta ikastaroaren iraupena gehi 2 edo 5 urte, hurrenez hurren, modalitate bakoitzerako. Berehalakoak ez du gabealdirik aurreikusten; bigarrenak, aldiz, aukera hori badago (partziala edo osoa). Fakturazioa hilabetekoa da (berehalako modalitatea), edo hilabetekoa, hiruhilekoa, seihilekoa edo urtekoa (modalitate geroratua).\nFinantza-erakunde batzuek maileguak jasotzen dituzte goi-mailako ikasketak beren autonomia-erkidegoko unibertsitateetan egiteko\nBeste kreditu mota bat horiek finantzatzen dituzten entitateen eremu geografikoan ikasketak egiteko kontratatutakoa da. Horixe da Caixa Terrassaren eta Caja Madrid-en kasua, zeinek bere autonomietako ikasleak sustatzearen alde egin baitute. Lehenengoak kredituak ditu Kataluniako edozein unibertsitate publiko edo pribatutan egiten diren ikastaroetako matrikulak finantzatzeko, edo unibertsitateak ikasteko behar dituen material eta ekipo informatikoak erosteko. Erakunde horrek ere Euncet eskaintzen du, oso finantziazio-baldintza bereziekin: 60 hilabete arteko kreditua da, irekitzeko eta aztertzeko komisiorik gabe. Horrela, gehienez ere 5.000 euro ordaintzeko, hilean 97,25 euroko kuota ordaindu beharko litzateke 60 hilabeteko epean. Horrelako beste mailegu bat Caja Madrid-ek lehentasunezko baldintzetan garatu duen Matrikula Kreditua da, Madrilgo Erkidegoko unibertsitate nagusietan ikasten ari diren unibertsitarioentzat (Alcalá de Henares, Complutense, Carlos III, Rey Juan Carlos I eta Autonomía), eta ikasleei ikasturtearen hasieran laguntzera bideratuta dago, liburuen, matrikulen eta abarren gastuak pilatzen direnean. Bancajak ere badu matrikula-kreditu bat, interes-tasa bereziak dituzten ikasketa-matrikulen ordainketa finantzatzeko; kasu honetan, Euriborra urtebeterako da. 6 euroko irekiera-komisioa du eta% 1,5eko kitapen edo amortizazio aurreratua; gehieneko zenbatekoa 2.000 eurokoa da, eta 12 hilabeteko amortizazio-epea du.\nJoan hurrengo orrira: Kreditua atzeratzea »\namortizazio euro ikasketak kredituak urteak


Mobile erruleta UK Games Guneak - Play Top hobariak! |\nHasiera » Mobile erruleta UK Games Guneak – Play Top hobariak!\nOnline Mobile erruleta UK Eskaintza Kasinoak!\nMobile erruleta UK Gune eta Top Hobariak arabera CasinoPhoneBill.com\nJokoa zaleak oso mugikorra roulette UK sarrera hunkituta dakite hori beraientzat onurak erakargarri eskaini ahal delako. Jokalariak dira orain bere bondad konturatzen eta casinos mobile entretenimendu iturri onena bezala eskertuko eskuin beren etxeetan barrena hasita, bulegoak edonon diren. Smartphone bat erabiltzea With, Jokalari orain dastatu ahal barietate desberdinak Kasinoa goi casinos Goldman kasinoa bezalako jokoak! Egia, Teknologia hori ez da soilik bideratuta telefono mugikorrak, baina baita tablet erabiltzaile, iPad eta beste gailu mugikorren guztiak!\nPopular online casinos, beren mobile bertsioa egin dute. Beraz ezberdinak mota erruleta eta beste casino jokoak daude eskuragarri online jolasteko espero dezakezu. CasinoPhoneBill.com At, ez duzu aukera mugatuak. Eskuin denean kontua sortu duzu, ordainketa aukera desberdinak jokoak behar duzun guztia izango duzu. Play Goldman gaur eta whopping £ 1000 gordailua bonus akordioa lortzeko!\nMobile erruleta UK Live Casino Guneak Games\nMobile roulette bakar bat bezala jokatzen litzateke casinos joko berdinean. Beti bezala, hasten apustuak epea batekin, jarraian bihotza gelditu fasea by gurpila hilaren denean eta baloia jaitsi da, bukatzen\nnirekin baloia saritutako zenbakia gelditu, hau da ausaz ordenagailuan sortutako kasu honetan. Nola roulette da plataforma mugikor bat jokatu irabazi da, beraz, funtsean, zenbat Web eta zuzeneko casinos litzateke berdina. Play zuzeneko dealer erruleta Goldman at orain zure mega gehigarriekin!\nNola erruleta irabazi da plataforma mugikor bat jokatu da, beraz, funtsean, zenbat Web eta zuzeneko casinos litzateke berdina. interfazea, ordea, dator off online roulette bezeroei antzekoa den zerbait bezala – baten konposatu ordenagailuz sortutako erruleta gurpila eta grafiko apustuak taula bat menuak eta zenbaki aipagarrienak inguratuta. They are cool to play and you’ll be sure to be having fun and winning in no time. Erruleta ezberdinak barietate Awesome dira Goldman kasinoan eskuragarri!\nIkusi Gure Mobile erruleta UK Bonus gunea Taula Jarraian!\nOrdaindu Telefonoa Bill eta SMS erruleta Mobile Hobariak arabera – Play Anywhere\nmobile roulette UK abantaila handiena da hori izan daiteke jokatu literalki nonahi, hassle-free. Ez daukazu etxean geratzeko zure mahaigaineko PC aurrean edo arrastatu eramangarria perfektua WiFi Leku bila inguruan. roulette mugikorrarekin, lekutan jolastu dezakezu ontziratu diren guztiak eta pisua gabe, une jakin batean, Emandako bi dirua eta orduak ordezko dituzula. Just lortu duina Internet plana gailu mugikorrean, erregistratu online casino, ondoren, deskargatu behar mobile roulette aplikazioa non jokoa play dezakezu.\nBeste jolasten mobile roulette UK onurak dira:\nThe best bezeroarentzako zerbitzua\nErraza bajak eta gordailuak\nA jokoak barietate\nmugikorrean Free jokoak roulette UK CasinoPhoneBill.com goiko guneak eskaini jokalariek aukera joko jakin bat gertutik ezagutzea benetako lur oinarritutako kasinoan ingurune batean jolastu saiatzen dira eskuineko aurretik. Hau gauza wisest ez baduzu nahi diru asko galtzen Kasinoa tradizional baten barruan jolastu zure lehenengo saiakera egin da. Izena emateko prozesua amaitu ondoren, orduan emango zaie aukera saiatu roulette mugikorrean doan jokoak UK. Badira mobile jokoak free roulette UK Bonusslot.co.uk batean parte hartzen hasi aurretik dezakezu saiatu jokoak benetako dirua irabazteko.\nA Mobile erruleta UK for blog CasinoPhoneBill.com\nCasino Telefonoa Bill | Telefono mugikorra Casino No…\nOnline erruleta Mobile Hobariak –…\nBest Testua Jokoa gunea | Eskuratu £ 5 Free…\nErruleta Guneak UK – Play Top With…